text:
Ku wa gatandatu tariki ya 4 Kanama 2012 Paruwasi gatolika ya Byumba yahimbaje ibirori by’impurirane: Imyaka 75 iyi paruwasi imaze ishinzwe, ndetse n’itangwa ry’Isakramentu ry’Ubusaserdoti ku mudiyakoni Emile DUSENGUMUREMYI.
1. INCAMAKE Y’AMATEKA YA PARUWASI YA BYUMBA
Paruwasi ya Byumba ni imwe mu maparuwasi 17 agize Diyosezi ya Byumba; ikaba ariyo murwa mukuru wa Diyosezi n’icyicaro cy’Umwepiskopi. Mu ntangiriro zayo paruwasi ya Byumba yitwaga Misiyoni ya Buhambe, nyuma yo kwimuka iva i Munyinya.
Dore amwe mu matariki y’ingenzi atugaragariza amateka ya paruwasi ya Byumba :
Tariki ya 28 Ukwakira 1937, Misiyoni ya Buhambe yashinzwe k’umusozi wa Munyinya, ubu ni muri paruwasi Nyinawimana, ishinzwe n’abapadiri bera barimo PATTYN wari Kuri Misiyoni ya Rulindo, na GIAIVIA wari uturutse i Kiziguro;
Tariki 31 Ukwakira 1937, nyuma y’iminsi itatu abo bapadiri bahageze, ku munsi wa Kristu-Umwami, abantu bagera ku 150 barimo abashefu n’abasushefu ba Teritwari ya Byumba baje mu Misa aho i Munyinya;
Kuwa 08 Kamena 1938, nyuma y’uko padiri mukuru aganiriye na PHILART wayoboraga teritwari ya Byumba, havutse igitekerezo cyo kubaka misiyoni i Buhambe;
Tariki ya 8 Gashyantare 1939 nibwo padiri DEBUC na Furere FRANSISKO batashye i Buhambe bavuye aho i Munyinya, naho Paul KLEP we asigara yo ariko aza kuza nyuma y’icyumweru; bityo misiyoni ya Munyinya yimukira burundu i Buhambe;
Tariki ya 06 Ukwakira 1946 kiliziya nini ya Buhambe yubatswe na Furere BERTIN afashijwe na Padiri LAVALARI yahawe umugisha;
Kuwa 26 Ugushyingo 1947, padiri R.P. ANDRIATIS wari igisonga cya Musenyeri, yahuye na padiri KLEP maze bakata imbibi za misiyoni ya Nyagahanga nuko itwara za sikirisali za Buhambe zo mu Buyaga no mu Mutara;
Ku wa 25 Nyakanga 1948 Léonard RUBUMBIRA, padiri wa mbere wa Buhambe wakomokaga mu Muranzi ho muri paruwasi Muyanza, kuri ubu, yahawe Ubusaseridoti;
Mu 1952, nibwo misiyoni ya Buhambe yibarutse misiyoni ya Rushaki; naho mu 1954 yongera kubyara misiyoni ya Bungwe;
Inama nkuru ya kabiri ya Vatikani (1962-1965) yahinduye byinshi mu Kiliziya, aha ninaho za misiyoni zahinduriwe amazina zikitwa Paruwasi, maze Buhambe ifata irya paruwasi Byumba;
Tariki ya 20 Gashyantare 1963 nibwo Padiri Emmanuel BIGUMIRABAGABO yabaye Padiri mukuru wa mbere w’umwenegihugu, nyuma y’abapadiri bera.
Tariki ya 25 Nyakanga 1969 Padiri Siméon SINGIZUMUKIZA wa Rugandu hari muri Diyosezi ya Ruhengeri yahawe ubupadiri.
Tariki ya 05 Ugushyingo 1981 paruwasi ya Byumba yabaye Paruwasi katedrali, ni ukuvuga Icyicaro cy’Umushumba wa Diyosezi.
Ku wa 17 Mutarama nibwo Musenyeri Yozefu RUZINDANA yahawe inkoni y’ubushumba, ubwo aba abaye umwepiskopi wa mbere wa Diyosezi ya Byumba.
Mu 1987 paruwasi ya Byumba yizihije Yubile y’imyaka 50 yari imaze ishinzwe;
Tariki ya 02 Kamena Musenyeri Seriviliyani NZAKAMWITA ahabwa inkoni y’ubushumba ngo abe umwepiskopi wa kabiri wa Diyosezi ya Byumba kugeza na n’ubu, nyuma y’aho Musenyeri Yozefu RUZINDANA atabarukiye (1994);
Mu 2000: Yubile y’imyaka 2000 Inkuru nziza ya Yezu Kristu yari imaze yamamazwa mu bantu; mu Rwanda ho byari na Yubile y’imyaka ijana Ivanjili imenyekanye.
Hakurikiyeho izindi mpano z’ubusaseridoti ba Byumba aribo:
Materne HABUMUREMYI (28/07/2001), Gaudiose MURERAMANZI na Narcisse RURENGA (07/08/2004), Charles HAKORIMANA(12/08/2006), Janvier DUSABIMANA(15/08/2007), Fidèle de Charles NTIYAMIRA(09/08/2008), Sylvère MUGISHA(10/07/2010).
Twibuke ko paruwasi Byumba yibarutse paruwasi Nyinawimana ku wa 05 Ugushyingo 2005.
2. AMAKURU YA PARUWASI BYUMBA MURI IBI BIHE IHIMBAZA YUBILE
Paruwasi ya Byumba ni icyicaro cy’Umwepiskopi, ikaba igizwe n’amasantarali 5 ariyo: Byumba, Mukono, Shangasha, Rumuri na Kigogo, sikirisali 17 n’inama 124 zigabanyijemo imiryango-remezo 268. Abakristu gatolika bose hamwe bagera ku 75 466. Umubare w’abapadiri umaze kugera ku 10, ababikira ni 23, abafurere 3 naho abaseminari bakuru ni 6. Imiryango y’Abihayimana ibarizwa muri paruwasi ya Byumba ni: Abenebikira, Abafurere b’amashuli abereye Kristu, Abadominikani, Ababikira b’Umubyeyi ugira inama nziza, Abizeramariya, Abakobwa ba Mariya Umwamikazi w’Intumwa.
Kugeza magingo aya abapadiri bamaze kuyikoreramo ubutumwa uhereye 1937 bagera kuri 72, muri bo 22 bayibereye ba padiri mukuru. Iruhande rw’Umwepiskopi, kuri ubu abapadiri bahakorera ubutumwa ni Materne HABUMUREMYI (Padiri mukuru) na Padiri Viateur SAFARI, bashinzwe by’umwihariko imirimo ya Paruwasi, bagafashwa ariko nanone n’abakora mu nzego rusange za Diyosezi (services généraux): Emmanuel RUTSINDINTWARANE, Faustin NYOMBAYIRE, Dion MBONIMPA, Jean Damascène MUGIRANEZA, J.M.V. DUSHIMIYIMANA na Antoine NGAMIJE-MIHIGO.
Paruwasi ya Byumba yaragijwe Umutima utagira inenge wa Bikira Mariya.
3. YUBILE Y’IMYAKA 75 YA PARUWASI BYUMBA
Intego ya Yubile: « Ijambo rya Kristu niribaturemo risagambe rwose (Kol 3,16)»
Urugendo rwa Yubile rwatangiye ku mugaragaro ku wa 28 Ukwakira 2011, rutangizwa na Nyiricyubahiro Musenyeri Seriviliyani NZAKAMWITA, Umushumba wa Diyosezi ya Byumba mu gitambo cy’Ukaristiya ; aho yacaniye urumuri abakristu rubafasha kuzirikana amasezerano ya Batisimu twahawe rukadukangura ngo twizirike kuri Kristu Urumuri rutazima.
Bimwe mubikorwa by’ingenzi byaranze urugendo rugana Yubile ni ibi : abakristu bahawe ibiganiro ku mavu n’amavuko ya paruwasi yabo, bakanguriwe kandi kwitabira imiryango-remezo na gahunda yayo ; habayeho kandi ugushyira imbaraga ku butumwa bw’abana(enfance missionnaire), ihuriro ry’ingo n’ubusugire bwazo, iyogezabutumwa ryimbitse murubyiruko, gukangurira abakristu gutunga, gusoma no gusobanukirwa n’ Ijambo ry’Imana. Ibyo byose byagendanye n’imyiteguro yo guhimbaza iyi Yubile yari iteganyijwemo n’itangwa ry’Ubupadiri.
Ni ku wa 04 Kanama 2012, aho umunsi w’ibirori bya Yubile waranzwe n’Itangwa ry’Ingabire y’Ubusaseridoti kuri Emile DUSENGUMUREMYI uvuka muri sikirisali ya Mukeli, santarali Byumba ; ndetse akaba ari we wabaye umutako w’iyi Yubile. Ibyo birori byabimburiwe n’Igitambo cy’Ukaristiya cyatuwe na Nyiricyubahiro Musenyeri Seriviliyani NZAKAMWITA, Umushumba wa Diyosezi ya Byumba agaragiwe n’abasaseridoti basaga gato 50 ; n’imbaga y’abakristu babukereye.
Abafashe ijambo bose bagarutse k’ubusaserdoti nk’Impano idasanzwe muri Kiliziya, ndetse no kuri Yubile nk’akanya keza ko kwisuzuma no gufata ingamba nshya mu bukristu harimo no kwivugurura.
-Inyigisho y’Umwepiskopi yagiraga iti : « Twishimiye ko muri iyi Yubile tugiye gusarura imbuto, nk’uko byasuzumwe ; ni uyu musore (Emile) kugira ngo yegukire gukorera imbaga y’Imana, abe Umusaserdoti iteka, abe umushumba udakenesha izo aragiye, Umuryango w’Imana». Umushumba yakomeje abwira abari aho ati : «Mwishimira ko abasaserdoti baba benshi, nimubabyare mubature Imana. Ubusaserdoti ni Ingabire ihabwa umugabo igasiba undi. Imana niyo itora ariko natwe dufite umurimo ukomeye wo gutegura no gufasha izo ntore. Ingo z’abakristu nizibe urubibiro Imana izakuramo imbuto nk’iyi dusarura. Mutoze urubyiruko imigenzo myiza ikwiranye n’ingabire y’Ubusaserdoti : kubaha no kwiyubaha, kumvira, gusenga, ubupfura, ubusugi, kwiramira, kwitanga, kuvugisha ukuri, n’izindi nk’izo. » Aboneraho n’umwanya wo gukangurira abandi basaserdoti kuba irebero ry’abandi, aho yabivuze muri aya magambo: «Abageze k’ubusaserdoti nimutange ingero nziza, mugaragarize urubyiruko ndetse n’abakristu muri rusange ko ubusaserdoti ari bwiza, ko bukenewe muri Kiliziya y’Imana, kugira ngo Umuryango wayo ukure, ukomere, uyoborwe neza mu nzira igana ingoma y’Imana.»
Impanuro yahaye Padiri Emile mbere gato yo kwinjira mu rwego rw’ubupadiri zikubiye mu mirimo itatu y’ingenzi y’umupadiri, ariyo kwigisha imbaga y’Imana, kuyiyobora no kuyitagatifuza.
Mu ijambo yageneye umunsi, Musenyeri yibukije ko paruwasi ari igicaniro cy’amajyambere, kandi aho igeze urumuri n’umunyu bihigaragariza rwose. Yasabye abakristu ko umwaka wa Yubile wagombye kubatera ingufu mu gukomeza intambwe z’ubukristu, kandi buhere murugo. Yasoje yifuriza Padiri mushya ubutumwa bwiza anamubwira ati : « (ubusaserdoti) waraburuhiye, urabutsindira, none twabuguhaye ubushaka : uramenye ntibuzaguce mu myanya y’intoki.»
-Ijambo rya padiri mukuru wa paruwasi Byumba (Materne HABUMUREMYI) ryibanze kugushimira Imana yafashije paruwasi kugeza magingo aya, n’Umwepiskopi wemeye ko Yubile iba kandi igatangirwamo n’Isakramentu ry’Ubusaserdoti nk’ikimenyetso ntasibangana cy’amateka. Yaboneyeho akanya keza ko gushimira buri wese uruhare yagize mu rugendo rwa Yubile maze asaba abakristu ko bashyiraho akabo ngo abasaserdoti biyongere baturutse n’i Byumba. Yasoje asaba ko ababaye indashyikirwa mu bukristu no mu iyamamazwa ry’Inkuru Nziza bahabwa ikimenyetso cy’ishimwe, kandi byarakozwe.
-Padiri Emile DUSENGUMUREMYI, mu ijambo rye, yateruye asingiza Imana muri Zaburi ya 34, 1-9. Nyuma yo gushimira Imana, ababyeyi be, inshuti abapadiri na Musenyeri, yakomeje agira ati : « Bavandimwe, koko iyi ni ingabire ihabwa umugabo igasiba undi, nk’uko Umwepiskopi adahwema kubivuga; ni impano umuntu agomba kwakira, akaba ari nayo mpamvu kuvuga ubusaserdoti bitoroshye! Umusaserdoti ni impano Imana yahaye umuryango wayo, ngo awubere ikiraro kiwuhuza n’Imana, awusabire, awuyobore, awigishe kandi anawutagatifuze. Ashinzwe kwerekana Yezu. » Akomeza agira ati : “Buri butumwa bugira ingorane zabwo kubera ko turi muri Kiliziya ikiri mu rugendo ; nyamara buri wese akagira uko abubamo. Mbere ya byose ibyo bitwereka ko abo dutumwaho atari abamalayika: iyo utitonze urahagwa! Abo tuvanamo ibyishimo ni nabo ngusho zacu! Iyo hagize ubyitwaramo nabi abashoboye baratwisekera, kikaba ikimwaro kuri twe namwe mudasigaye, bikaba ibirori ku banzi ba Kiliziya no kubatayifuriza ibyiza! Bakristu mwese nimudusabire kugira ngo tubashe kuba urumuri no guhamya Kristu dushize amanga muri iyi si igenda ihigika Imana. Twese dushinge imizi ku ngero nziza za mutagatifu Yohani Mariya Viyani wagize ati: Nananirwa nte kandi uwo nari ntwaye ariwe untwaye”.
Yasoje ahamya intego ye: “koko rero nzi uwo nemeye kandi sinshidikanya ko ashoboye kurinda ibyo yanshinze! Icyampa ngo nshobore kuvuga ibyayo nshize amanga uko mbigomba!”
Umwepiskopi yasoje atanga umugisha wa gishumba.
Fratri Faustin SENZOGA, Byumba


c: text/html

text:
Imbuto za Sezame ni zimwe mu mbuto zifite akamaro gakomeye ku bice bitandukanye by’umubiri w’umuntu kuko zifasha cyane mu kurinda ubwonko ari nabwo bugenzura ibice byose by’umubiri.
Imana irema umuntu yamuremeye n’ibimutunga, imushyiriraho ibimera ngo bibe mu by’ingezi bizamutunga, muri byo harimo n’imbuto ari nazo dusangamo iki kimera cya Sezame; kimwe mu bimera bifite akamaro gakomeye ku mubiri w’umuntu.
Imbuto za Sezame zifasha umubiri mu buryo butandukanye, zifite akamaro gakomeye cyane ku bwonko kuko ziha imbaraga uruhererekane nyoborabwenge (Systeme nerveux), zituma kandi umuntu agira gutekereza vuba kandi neza, bigafasha abantu bakora akazi kabasaba gukoresha ubwonko cyane.
Imbuto za Sezame kandi ziba nziza ku bana bakiri bato kuko zifasha kugira ubushobozi bwo gufata mu mutwe bityo bigatuma biga neza.
Abahanga bavuga ko abana bariye izi mbuto bakiri bato bibafasha gutsinda amasomo akomera nk’aya siyansi.
Sezame kandi ifasha umutima gutera neza ndetse no gutembera kw’amaraso mu mubiri, ifasha mu gushira umunaniro hamwe no gukora neza k’urwungano ngogozi (appareil digestif).
Umugore utwite agakunda kurya Sezame bimuha bituma abyara umwana ufite ubudahangarwa bw’umubiri bikamurinda kurwaragurika ndetse bikanaha nyina amashereka ahagije.
Dore uko wayikoresha
Ikaranze: Sesame ikoreshwa keshi nk’ubunyobwa bukaranze(kuzikaranga nk’ubunyobwa) ugahekenya nkuko uhekenya ubunyobwa ndetse bijya kuryoha kimwe.
Ku migati :Ushobora gufata utubuto twa Sezame ukatwomeka ku migati wifashishije ubuki, ubundi buryo, ushobora kuyisya maze ifu yayo ikongerwa mu masosi mu gihe cyo kwegera ameza.
Amavuta akomeye cg umushongi (beurre , butter): Sesame kandi ishobora gukorwamo amavuta akomeye (beurre, butter) asigwa ku migati ibyo bituma abana n’abantu bakuru batabasha kuyihekenya neza biborohera kuko nanone uyimize idakanjakanjwe neza ntacyo yamarira umubiri.
Amavuta yoroshye asukika (huile cg oil): Sezame kandi ishobora gukorwamo amavuta hifashishijwe akamashini kabugenewe. Ni meza cyane ajya kunganya agaciro n’ay’igiti cya elayo (huile d’olive) aya mavuta araribwa ndetse akaba yanakwisigwa kuko arinda uruhu cyane kwangizwa n’imirasire y’izuba ndetse no kumagara.
Twifashishije urubuga www.whfoods.com
Imbuto za Sezame
Donat Niyitanga

robotstxt: allowed

filter: keep


text:
Tai Lopez umuhanga n’umwarimu muri Business aratubwira intambwe 7 wanyuramo utangiza business niba nta mafaranga menshi ufite , ukaba ntan’ubumenyi bwinshi ufite kuri Business
- Tangira ukora ibintu uzashobora, wumva bikurimo wakora ukabibasha kandi bikabyara inyungu, ureke gukora ibintu kuko bikuryohera kubikora cyangwa ubikora wiryohereza
Uyu mugabo Lopez wamenyekanye kubera website ye yigisha ba Rwiyemezamirimo ariyo https://www.tailopez.com yemeza ko icyo ukunda n’icyo wakuramo amafaranga ari ibintu bibiri bitandukanye.
Intambwe ya mbere ni ukwimenya, ukamenya icyo ushoboye, icyo ukora neza kurenza ibindi, mbese icyo wakora ukaba wagihemberwa.
Niba urugero ukunda Basketball, guhita wemeza ko ariyo uzakora nk’umwuga ni ukwibeshya kuko ushobora kuba uzabikora ukarinda usaza ntan’umwe uguhembye kuko ukina basketball.
Ushobora ahubwo kuba uri umuhanga mu guhinga imbuto cyangwa imboga, ukaba se uzi kwenga inzoga cyangwa ubona ufite impano yabyo, ibyo ubona ushoboye n’iyo waba utabikunze nibyo bishoboka ko byakubyarira amafaranga kurenza ibyo bigushimisha. Gukorera amafaranga bitandukanye no kwishimisha
2. Reba ahantu hari ikibazo mu hagukikije
Business ishobora kukungukira amafaranga ku buryo bwihuse, ni Business ije ije gucyemura ikibazo iki cyangwa kiriya.
Ahagukikije hari ibibazo byinshi kandi ushobora gucyemura. Gucyemura ibibazo ubikora wowe ubwawe, inyungu n’ibihembo uhabwa n’abo wacyemuriye ibibazo ni ukukwinjiriza amafaranga ku buryo bumwe cyangwa ubundi.
Ita ku kitagenda neza, ku ntegenke ziri mu zindi business zigukikije, uhereho wubake iyawe icyemura ibibazo
3. Hora mu Bushakashatsi umenye icyo umu client ashaka kurusha wowe ikigushimisha
Kumenya icyo ugura ashaka bituma ufunguka mu mutwe kandi business yawe igahora ari nshyashya. Aha ni aho uzirikana ko icyo umu client ubu acyeneye n’icyo azaba acyeneye ejo bidasa, birahindagurika.
umu client wawe niba uyu munsi akunda kwambara amakanzu maremare , umunsi igihugu utuyemo abagore baho bose bazaba bambara amakanzu magufi, nuba ukigurisha amakanzu maremare ntuzabona umu client
Uyu Lopez atanga urugero rwa Kodak na Apple aho Kodak yanze gutera imbere mu myumvire igakomeza gukora business zo gukora ibikoresho nkenerwa mu gukora ifoto ku buryo bushaje bwa analogic mu gihe aho isi yari igeze yari ikeneye ifoto iri digital.
Kutamenya kwa Kodak byatumye yisanga yavuye ku isoko ku buryo mu mwaka wa 2012 yakinze imiryango
4. Tangira Business yawe nonaha
Gutangira Business ni nonaha. Business nyinshi burya ubona harubwo waba ukeka ko ba nyirazo batunganiwe n’uko zimeze ariko mu byukuri nabo baba babona ko hari ibiburamo.
Kumva ko uzakora business aruko ibintu byose bimeze neza ni ukwibeshya ndetse ni no kwitega umutego ukomeye aho ushobora kuba nta na rimwe uzigera ugira ibyangombwa nkenerwa byose muri business yawe, ahubwo ikingenzi cyane kikaba gutangira, business ukajya uyinoza uyirimo
5. Menya ibiciro bikwiriye
Business yawe ni ibiciro ifite. Business nyinshi zangizwa no kugira ibiciro rimwe na rimwe biba biri hasi, ibindi rimwe na rimwe bikaba biri hejuru.
Kuba ugurisha uhenze cyane cyangwa se uhenzwe bishobora gutuma business yawe igwingira cyangwa se ikaba yasenyuka burundu.
Guhora iteka ukora ubushakashatsi, wiga neza icyo bigutwara kugirango business yawe ibe koko business, ukamenya inyungu ukwiriye bigufasha kumenya ibiciro nyabyo wagakwiriye kugurishirizaho.
6. Menya uburyo bwa Kwamamaza business yawe
Kumenyekanisha Business yawe bifite uruhare runini cyane mu gutuma hari icyo yakugezaho. Igihe cyose business yawe itazwi bihagije, byanze bikunze izakwinjiriza amafaranga macye ugereranije n’ayo wakwinjiza iramutse imenyekanye.
Kwamamaza business yawe, mbere na mbere banza uyigire business isobanutse kandi isukuye kuburyo ingufu utakaza uyimenyekanisha zitazaba imfabusa kuko numenyekanisha ibintu bidafite agaciro ntacyo bizakumarira.
Mu kwamamaza hitamo aho wamamariza ku buntu, nko kuri facebook yawe, gukora facebook page, twitter account n’izindi social media
Uko business yawe igenda ikura, geraho noneho wamamaza ku baguca amafaranga, ariko ubanze ube uzi neza ko haricyo bizakumarira.
7. Shaka umujyanama muri Business yawe
Muri ibi bihugu byacu bitaratera imbere, usanga bitoroshye kubona mentor cyangwa se umujyanama, cyangwa se umubyeyi muri business yawe.
Uyu akenshi aba ari umuntu ufite experience muri business byaba byiza akaba yarakozeho business isa n’iyawe. Uwo yifashisha ubunararibonye bwe akakuyobora , akakugira inama.
Igihe cyose haranira guhora wiga, soma kandi witabire ibitabo, amahugurwa, amasomo byerekeye kuri business. Jya mu imurikagurisha kandi uhore wemera ko hari icyo utazi ucyeneye kumenya.
Gukora business igihe nta gishoro kinini ufite no gukora business ufite igishoro byose biragoye ndetse bijya kugora kimwe. Byombi icyo bisaba bisaba ubwenge no gufunguka mu mutwe. Shyira ubwenge muri Business yawe, ugabanye amafaranga, kuko nushyiramo amafaranga nta bwenge buhagije washyizemo nayo azashya ashire uyareba.
Byanditswe na : UKURI Jean Claude


text:
Iki giterane cyateguwe ku bufatanye bwa RASA ‘itorero ryabo cyatangiye kuri uyu wa 17 kikazasozwa ku wa 19 Gashyantare 2017.Kirabera ku cyicaro cya EAR Diyoseze Gasabo kuri paruwase ya Kibagabaga, kikaba gihuza abantu baturutse hirya no hino mu gihugu.
Cyiswe ’Rwanda Anglican Youth Convention’, intego yacyo igaragara mu gitabo cya Nehemiya2,17-18 igira iti “Biyumvamo imbaraga barubaka”.
Afungura ku mugaragaro iki giterane, Umushumba mukuru wa Angliakani mu Rwanda Dr. Rwaje Oneshore, yasabye urubyiruko rw’Itorero Angilikani kuba umusemburo mu kugira umuaro aho biga muri Kaminuza.
Ibi byanashimangiwe na Rev. Pst. Antoine Rutayisire, wagarutse ku kamaro k’umunyeshuri ukijijwe, ko agomba kugira itandukaniro hagati ye n’abandi nk’uko Nehemia yitandukanije n’abashakaga ko urusengero rw’i Yerusalemu harusenyuka akiyemeza kuruhasana.
Inyigisho zizatangirwamo muri iki giterane zirimo izijyanye n’amateka y’ Itorero Anglikani mu Rwanda, ejo hazaza haryo, umusanzu w’abakiristo bize mu kubaka amahoro, Urubyiruko n’umurimo, Uruhare rw’urubyiruko mu kubaka itorero,igihugu n’umuryango n’izindi.
Abitabiriye iki giterane barimo abanyamuryango ba RASA bakiri kwiga n’abarangije, abanyeshuri bose b’Abangilikani biga muri Kaminuza z’i Kigali, abahagarariye urubyiruko mu madiyosezi yose uko ari 11 y’itorero Anglikani mu Rwanda, ishuti n’abayobozi b’Itorero Anglikani mu Rwanda ndetse n’abayobozi mu nzego za Leta.
Abigisha barimo Rev. Antoine Rutayisire, umushumba mukuru wa Angliakani mu Rwanda Dr. Rwaje Oneshore, umushumbwa wa Cantebury mu Bwongereza, Justin Welby utegerejwe mu Rwanda aho azaba aje gushyira ibuye ry’ifatizo ahazubakwa ibikorwa bitandukanye by’umurage w’ububyutse mu Rwanda n’ubukerarugendo bushingiye kumyemerere ya Gikiristo.
Hazaba hari amakorali atandukanye arimo Call on Jesus yo muri RASA-UR-CST, Moriah yo muri RASA-CBE na shalom Worship Team yo kuri paruwase ya Remera.


text:
Umutingito wabaye tariki 10 Nzeli 2016 saa 02:27:28 sec wari ku gipimo cya 5.8 (magnitude) ukurikije inzego z’ibipimo bya Ritcher wumvikanye mu Karere k’Afurika y’Iburasirazuba, no mu bihugu byose bigize ibiyaga bigari, wakubitiye hafi y’umupaka wa Tanzania na Uganda, iburengerazuba bw’ikiyaga cya Victoria, mu birometero 10 by’ubujyakuzimu.
Ubusanzwe imitingito ituruka ku bintu bibiri:
1) Ibitare binini biba mu nda y’isi (tectonic plates)
2) Ibirunga
Uyu mutingito wabaye ukaba waraturutse kuri ibi bitare biba bisa n’ibigenda ariko ku muvuduko muto cyane.
Mu Karere u Rwanda ruherereyemo, uhereye Ethiopia-Kenya-Uganda-Tanzania n’ibihugu byo mu biyaga bigari (Rwanda-Burundi-DRC) mu nda y’Isi hari imbaraga zigaragaza zituruka kuri ibi bitare. Ibi bitare harimo Arabian, Nubian na Somalian plates) bikaba bihurira muri Ehiopia mu gace kitwa Afar. Rift ya Afurika y’iburasirazuba igizwe n’ibice 2 (iburasirazuba n’iburasirazuba). Ku bw’iyo mpamvu, aka karere gashobora kwibasirwa n’imitingito ya hato na hato kubera imiterere yako.
East African Rift
Umutingito uherutse wumvikanye mu Rwanda ku isaha ya 02:29 pm kubera ko ubusanzwe umutingito ugenda nk’umuraba wo mu nyanja bigatuma tutawumva ku masegonda amwe, wangiza amazu 3 mu Rwanda nk’uko byatangajwe na MIDIMAR, utuma abantu benshi bahungabana ndetse hapfa abantu barenga 10 mu gihugu cya Tanzania, hasenyuka n’amazu.
Uyu mutingito wagize umwihariko kuko wakubitiye iburasirazuba bwa Rift twavuze ihera Ethiopia idasanzwe yumvikanamo imitingito ya hato na hato ahubwo uburengerazuba niho bwari busanzwe bwibasirwa n’imitingito cyane.
Benshi bagiye bibaza niba nta buryo bubaho bwo kuburira abantu mbere y’uko umutingito ukubita (prediction) ariko nta bubaho kuko birenze ubumenyi bwa muntu. Imitingito yagiye iba ifasha gusa kugereranya no kwiga uruhererekane rw’imitingito yabaye bikaba byafasha kugenekereza.
Ubwo buryo nta buhari kw’Isi. Igikwiriye ni ukumenya uko wakwitwara umutingito uramutse ukubise kugira ngo tugabanye ingaruka ziwuturukaho kubera ko iyo umaze gukubita abantu benshi bakomereka bituruka ku gihunga bagira n’ubwoba ibyo bigateza impanuka nyinshi. Tugendeye ku nzego zashyizweho na Ritcher, umutingito ufite ubukana buri ku gipimo cya 0-2 ntabwo abantu bawumva, 2-3 abantu bake barawumva, 3-4 amatara amanitse mu nzu aranyeganyega, 4-5 inkuta ziranyeganyega, 5-6 ibikoresho byo munzu biva mu mwanya wabyo (hano inzu zisanzwe zidakomeye zishobora gusenyuka), 6-7 inzu zimwe zirangirika, 7-8 inzu nyinshi zirasenyuka, 8-12 ibintu byose birasenyuka (ibikorwa remezo muri rusange).
Bike mu byo wakora mbere y’uko umutingito uba:
– Kuba ufite ibikoresho by’ibanze (ubutabazi bw’ibanze, amatoroshi, …)
– Ibiganiro birimo kwigisha umuryango uburyo batuza ntibakuke umutima habaye umutingito no kuwutoza uko babigenza umutingito uramutse ukubise
– Kugenzura inzu niba zubatse mu buryo bukomeye
– Kwigisha uko bazimya amashanyarazi mu rwego rwo kwirinda inkongi zaterwa n’umutingito
– Kwirinda gushyira ibintu biremereye hejuru ku bikuta
Bike mu byo wakora umutingito uri gukubita:
– Gutuza no kuguma aho uri mu nzu, ku gitanda ugategereza ko umutingito utambuka. Kubera ko umutingito umara amasegonda uramutse wirutse bishobora kuguteza impanuka cyangwa ukaziteza abandi.
– Uramutse uri hanze komeza ugume hanze wirinde guhagarara hafi y’amazu, ibiti, imiyoboro y’amashanyarazi
– Niba utwaye imodoka hagarara udateza impanuka, numara gukubita ubone ukomeze
– Kudakoresha inzira za elevators
– Kutegera ibirahuri
– Gupfuka mu mutwe n’intoki kugira ngo uwukingira ibyagukomeretsa
– Umutingito umaze gukubita, ukihutira hanze kuko ushobora kugaruka mu minota yakurikiraho cyangwa amasaha
– Kuzimya amashanyarazi
Ubutaha tuzabagezaho icyo wakora umutingito umaze gukubita.
Uyu mutingito wumvikanye ukaba waranyeganyeje n’Ikirunga cya Nyiragongo kiri mu Burasirazuba bwa Repubulika Iharanira Demokasi ya Congo, kimaze ukwezi cyongeye gutangira gusohora igikoma muri wa mwobo mushya wavutse tariki 29 Gashyantare 2016, ukaba wari warazimye muri Gicurasi 2016. Gukurikirana no gupima ingaruka byaba byaragize mu mitutu iturukamo igikoma birakomeje.
Iki gitekerezo cyanditswe na
Dr. Dushime Dyrckx
Umuyobozi wa Croix Rouge/Rubavu
Umushakashatsi
izubarirashe@gmail.com


text:
Kigali: Imiterere y’imyenda y’abamotari yatumye batubahiriza amabwiriza ku myambarire
Mu gihe kuri uyu wa gatatu tariki ya gatandatu Gashyantare 2013 ubuyobozi bw’Umujyi wa Kigali bwari bwatangaje ko abatwara abagenzi kuri moto (bazwi ku izina ry’"abamotari") bose bakorera mu Mujyi wa Kigali bagomba kuba bambaye umwenda umwe si ko byagenze, kuko mu ma saa sita yo kuri uyu munsi aho abamotari bagaragaraga mu bice bitandukanye by’umujyi bari bambaye imyenda itandukanye.
Umujyi wa Kigali wari wabasabye kwambara umwenda umwe w’ijaketi y’ubururu kuko ari wo mushya kurusha indi yose (...)
Mu gihe kuri uyu wa gatatu tariki ya gatandatu Gashyantare 2013 ubuyobozi bw’Umujyi wa Kigali bwari bwatangaje ko abatwara abagenzi kuri moto (bazwi ku izina ry’"abamotari") bose bakorera mu Mujyi wa Kigali bagomba kuba bambaye umwenda umwe si ko byagenze, kuko mu ma saa sita yo kuri uyu munsi aho abamotari bagaragaraga mu bice bitandukanye by’umujyi bari bambaye imyenda itandukanye.
Umujyi wa Kigali wari wabasabye kwambara umwenda umwe w’ijaketi y’ubururu kuko ari wo mushya kurusha indi yose bambaraga, ariko ntibyitabiriwe.
Mu mujyi aho bita “Kwa Rubangura”, twahasanze abamotari bambaye imyenda y’ubururu y’amajire n’iy’amaboko maremare, n’iy’icyatsi kibisi.
Tubabajije impamvu bambaye imyenda itandukanye kandi Umujyi wa Kigali warabasabye kwambara umwambaro umwe, batubwiye impamvu zitandukanye zirimo kuba imyenda mishya ishyuha ku buryo ibashyuhira cyane abandi bavuga ko batari babizi kuko akazi kabo katabaha umwanya wo kumva radiyo kandi ari yo byavugiweho.
Uwitwa Ndayambaje Emmanuel yatubwiye ko imyenda basabwa kwambara imushyuhira cyane kuko ari nk’amakoti, avuga ko byaba byiza iki cyemezo cyo kwambara umwenda umwe ku bamotari gitangiye gushyirwa mu bikorwa hamaze gukoreshwa imyenda ifite amaboko magufi (amajire) idatera icyokere.
Undi twaganiriye ni Safari Muganga Yves, watubwiye ko iki cyemezo cyihuse cyane kuko itangazo ryatanzwe habura umunsi umwe gusa ngo ibyo rivuga bishyirwe mu bikorwa.
Muganga yavuze ko kugira ngo ibyemezo nk’ibi byubahirizwe byajya bitangarizwa mu nama zakoreshejwe abo bireba, kuko nta gihamya ko bose bumvise amaradiyo ubwo cyatangazwaga.
Imyambarire y’abamotari ikunda guhindagurika kuva uyu murimo wakwitabirwa n’abantu benshi mu Mujyi wa Kigali. Ubu imyenda bemerewe kwambara nk’umwambaro w’akazi ni ifite ibara ry’ubururu n’amaboko maremare, ariko abenshi muri bo bavuga ko uko ikoze bituma ibatera icyokere.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
URUKUNDO RW’Umukene
Episode 9……
.
.
Duherukana ndimo mbabwira uko nakiriye umukunzi. Wanjye KARIZA Mary
.
Dukomeze….
Nabunzaga imitima nibaza umunyamugi icyo mutekera uwo munsi,
Yambwiyeko ari munzira aje nanjye niko kwitegura vuba mtatanyije na mama , amafaranga yari make ariko naguze mo akanyama , umuceri , ibirayi byifiriti, ibirungo by’ubwoko butandukanye .. Ngura n’amata… Mama nawe yazanye ubushera ateka n’ibijumba bigeretse kubishyimbo ngo twe abe aribyo tuza kurya… Abo murugo bose bari bahari.
Mama na mushikiv wanjye bakoze amasuku ashoboka , icyumba cyanjye baragitunganya mbese twitegura umwana wo mubakire.
Saa sita niyindi minota, mary yarambwiye ngo inze kumufata muri gare Rwamagana … Nagezeyo antanga kumbona , mbona asohotse muri v8 (imodoka) azayiruka ansanga ,, yanguyemo n’ibyishimo byinshi ati
.
Mary: yambii chr!!
Njye: yambii mary wanjyeee!
Mary: narinkukumbuye we!
Njye: nanjye !
Mary: ngaho suhuza papa niwe wanzanye
Papa: niwowe nabonye mumafoto?
Njye: yego papa
Papa: ndabona uri umusore mwiza! Ngaho mary mujyane agusure, ndaza kumufata mvuye nyagatare nimugoroba
Njye: yego
Papa: chr!
Mary: ndakumva papa
Papa: usigare amahoro.
.
Twagendaga twerekeza murugo twiganirira
.
Mary: mfite amatsiko yo kubona iwanyu bae!
Njye : nihariya inyuma y’ariya mazu
.
Twageze murugo twinjira munzu
.
Njye: mbazaniye umushyitsi mama, ni Mariya nakubwiraga dukundana
Mama: mbega igikobwa cyiza! Uraho mwana wa
Mary: uraho mama!
Mama: yooo! Ngaho icara mbazimanire
.
Mushiki wanjye na mukuru wanjye nabo baje kumusuhuza.
Mama: ngaho dore urarya icyo ushaka, umuceri , inyama,ifiriti,utuboga ,udushyimbo, dore n’imineke… Hari n’ibijumba bigeretse kubishyimbo , hari amata n’ubushera ngaho muryoherwe… Papa wa topsam arasinziriye nabyuka aragusuhuza
.
Mary yifatiye ibijumba, n’ubushera ngo ubushera ni ubwambere yari abunyweye…
Mary: chr ntabwo nanywa amata ndeba ubushera, sha ndumva buryoshye ! Uwazampa kwibera aha… Mwantekera amateke
Njye: amateke tuyahinga mugishanga
Mary: turye vuba ujye kuntembereza mugishanga
.
Mary yahise ansaba ko injya kumutembereza mumirima,nka mwereka ibihingwa nkamusobanurira nuko bihingwa, ,,
Nguwo umwana wabandi mugishanga, murutoki, namujyanye aho baragira inka, tujya mugashyamba, dutunguka muga centre dufatanye kurutugu… Abaturanyi bambonaga batangazwaga nuwo mukobwa mwiza turikumwe.
Twasubiye murugo dusanga papa yabyutse, aramusuhuza, arangije papa arigendera
Mary yasaga nkaho atari umushyitsi , yari yakunje amapantaro , yahise ajya mugikari. Afasha mushiki wanjye koza ibyombo , barangije nahise mujyana nanjye mucyumba cyanjye mwereka amafoto… Nawe yafashe i bag ye akuramo camera turifotoza, afotora mama , mukuru wanjye, na mushiki wanjye… Njye nawe twifotoza amafoto yumwihariko menshi…. Nazanye ya mata turasangira….
.
Mbega umukobwa utandukanye! Mbega ngo mary arantungura… Yanyeretse ko murugo yahakunze kandi njye ataraza nari inziko azahava yahapinze… Yankunze uko ndi , yankunze atitaye ko ndi umukene, none se inzu yacu yari iteye ibyondo inyuma, ntarange ryariho, ntan’igare yahabonye kandi iwabo bafite amamodoka, ntagatungo twari dufite… Yanyeretse ko urwo ankunda atari imitungo cg amafaranga, yankunze uko ndi… Iri ni isomo kubandi bakundana muzajye mukundana mutitaye kubukire cg ubukene…
.
Bigeze nka saa kumi nimwe yarasezeye ariko mushiki wanjye yararize kuko bari bamenyeranye…
Twagiye muri gare gutegereza papa we ngo amutahane.
.
Mary: chch iwanyu nahakunze , mwiberaho mumahoro
Njye: sha merci,,,
Mary: nihafi nzajya nkusura
.
…
Twarategereje birinda bigera saa moya ataraza. Twamagaye nimero yanga gucamo, mary yahise ahamagara mama we
.
Mary: papa yabaye iki ko ataza kunjyana?
Mama: nibagiwe kukubwirako imodoka yamupfiriyeho munzira… Tega imodoka uze
.
Twashatse imodoka ijya i kigali turaheba kuko saa mbiri zari zageze… Yarongeye ahamagara mama we
.
Mary: mama imodoka yabuze bwije
Mama: ntakibazo urare, ngaho impa mvugane na topsam
.
Njye: yego mam
Mama: agakobwa kanjye mugafate neza .
Njye: yego mama
Mama: mugasasire karyame .. Ngaho munsubize
Mary: ndakumva mama
Mama: uzaze ejo, ni mugerayo mumpe nababyeyi mbasuhuze
Mary: urakoze mama
Mama : muramuke bana banjye.
.
Nguko uko mary yaraye murugo… Twagiye twiganirira
.
Mary: imana ishimwe ndaraye , murantekera amateke
Njye: yego chch! Gusa uyu munsi wanshimishije
Mary: nanjye nzawandika mugatabo kamateka yacu njye nawe, natangiye kukandika…
Njye: sha uzakanyereke
Mary: humura ni akanjye nawe, ngaho turi twenyine nterura! Ndabikumbuye
Njye: yego sweet nanjye nuko nari mbikumbuye
Mary: ngaho reka nkusabe akantu
Njye: akahe bote?
Mary: ni ubusazi ariko uragakora nubwo turi mumuhanda
Njye: nditeguye
Mary: ndashaka ko unkora icyo wumva ushaka kunkora utigeze ubona umwanya neza wo kugikora
Njye: chr turi mumuhanda
Mary: mbabarira umfate unsome! Ndi uwawe
.
Mumuhanda sentiment zaramfashe nanjye ndamuhobera ariko mfite ubwoba , arahumiriza…
.
Twagendaga mumuhanda tumeze nk’abasazi … Nibazaga ibirimo kutu baho njye n’umwana w’abandi nkumva ni inzozi… Twageze murugo twabaye amabubu ntawuvugisha undi, havugaga imitima yonyine.
Muruho nabasobanuriye ko twategereje imodoka ntize mama we akamwemerera kurara… Mary yahuje aba mama baravugana. Kuri telefone
.
Mary yagiye kurarana na mushiki wanjye..
Naraye nibaza kurukundo umwana wumukobwa yampaye, ukuntu rwatugize, rwatumaze isoni… Mbega urukundo rwangezeho mubintu ntigeze mpanga ko byambaho,, burya ngo rurizana ko..
.
Sinjye wabonye bucya njye na mary twabyutse mbere yabandi ,,, aritegura … Arongera arasezera njye na gashiki kanjye twaramuherekeje
.
Mary: ngiye gusara!
Njye: nanjye!
Mary: dukore iki?
Njye: urukundo rwishakira amayira , aho tutujyana tuzajyayo
Mary: topsam ndumva nkushaka bidasanzwe
Njye: ihangane , tuzahurira kwishuri ejo bundi
Mary: ndumva urukundo rwabaye rubisi, kukubura kubyakura bizangora
Njye: ntakundi byagenda !
.
Twagiye arira inzira zose… Gashiki kanjye nako karariraga katazi impamvu we arira
.
Namutegeye iya saa mbiri agenda turebana…
.
Yebaba ukuntu gutandukana nuwo ukunda ukuntu biryana! Nasubiye murugo hamwe na sister wanjye ngenda nk’umusinzi.. Amaso yanjye yuzuye
.
Mary twavuganaga isaha kuyindi , mukiruhuko cyose mpaka kirangiye… Nakoreye udufaranga ngura utwenda twiza, n’udukweto nzajyana kwishuri,,, numvaga mfite amatsiko yo kuzongera kumubona kumunsi wambere. Twavuganyeko tuzafunguro kumunsi wambere… Nahageze mbere najyanye na mupenzi…
Twagiye dorm tubika ibintu
Tumanuka ku ama class.
Sinzi ukuntu nagiye kumva numva ijwi rihamagara epfo iyo… Mupenzi arambwira ngo fora ,, ijwi numvise ni iryande…
.episode 10
.
Loading…….
.
URUKUNDO RW’ UMUKENE EPISODE 9
URUKUNDO RW’Umukene


text:
Stromae umuhanzi w’icyamamare ufite amamuko mu Rwanda kurubu ukorera ibikorwa bye bya muzika mu gihugu cy’Ububiligi nyuma yaho afatiwe n’uburwayi bwa Malariya bukamuzengereza ubwo yari mu bitaramo byo kumurika umuzingo we ‘Racine Carrée’ ngo hari aho byageze yumva ashatse kwiyahura.
Mu mwaka wa 2015 mu kwezi Kamena ubwo Stromae yiteguraga igitaramo yagombaga gukorera mu gihugu cya Repubulika iharanira demokarasi ya Congo yaje gufatwa n’uburwayi bituma ahagarika ibitaramo byose yarafite harimo n’icyo yari gukomereza mu Rwanda kugeza muri Kanama 2015.
Ikinyamakuru Purepeople cyakoze icyegeranyo ku mibereho n’ubuzima bw’uyu muhanzi ubwo bwigeze kujya mu kaga gakomeye afashwe n’uburwayi bwa Maralia ikamuzengereza.
Nyuma yo gukira uburwayi Stromae yakoze igitaramo cy’amateka i Kigali
Amahirwe yagize nuko hari umuvandimwe we wamubaye hafi ubwo hari n’ igihe cyageraga agatakaza ubwenge, Stromae yagize ati : “Hari ijoro nakabaye nariyahuye. Ndababwiza ukuri ibyo mbihagazeho iyo atamba hafi uyu munsi ntabwo tuba tuvugana.”
Stromae akaba yaragize umunaniro cyane waje no kuziramo indwara ya malaria ubwo yari mu myiteguro mu bitaramo yakoreraga ku mugabane w’Afurika harimo n’icyo yaje gukora mu Rwanda nyuma yaho akiriye cyasigaye mu mitima ya benshi.
Yanditswe na Erick M. RUZINDANA
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->


text:
Ibintu umukazana akora akiteranya na nyirabukwe
Mu buzima bw’abashakanye usanga hakunze kugaragara kutumvikana hagati y’umukazana na nyirabukwe, bikaba byanagera ku rwego rwo kuzana amakimbirane mu miryango.
Nyamara uko kwangirika k’umubano wabo hari ubwo kuba kuzanywe n’amakosa yaba yakozwe n’umukazana nubwo n’umugabo we cyangwa se nyirabukwe ubwe nabo bashobora kubigiramo uruhare. Gusa ubu turavuga gusa ku makosa umukazana akora.
Kumuganiriza imyitwarire mibi y’umugabo wawe ; Ku bagore benshi uzasanga bakunda abana babo b’abahungu ku buryo wowe wamushatse aba ataguha agaciro kumurusha. Iyo wihaye rero ibyo kumubwira ibibi bye ntabwo akumva ahubwo yumva ko ari wowe utangiye kuba mubi. Gusa bishobora kuba ngombwa ko wenda aba yakoze ikosa rikomeye bikaba byagusaba ko ubibwira nyokobukwe. Icyo gihe ujye ubimubwira mu ijwi ryoroheje kandi ntubitindeho cyane ngo yumve ko wowe uri kwishyira aheza.
Kumwereka ko utishimiye uburyo abanyemo n’umuhungu we : Bijya bibaho ko nyokobukwe asa nkaho ariwe uyobora umugabo wawe ndetse akamuha umwanya munini kurusha uwo aguha. Niba ushaka gukomeza kubana neza na nyokobukwe uzirinde kumwereka ko utabyishimiye. Banza ubiganirize umugabo wawe kandi nabwo ube uzi neza ko atazajya kubibwira nyina.
Kujora imyambaro ya nyokobukwe : Niyo mwaba muri abantu bakunze gusabana cyane, ujye wirinda kuba wavuga akantu kabi kuriwe niyo waba uri guseka. Jya wirinda kuba wanyega umwambaro we ngo umutegeke uwo ari bwambare nko mu gihe mufite aho muri bujyane n’ibindi bintu bimwereka udakunda ibyo we akunda.
Kwanga ubufasha aguhaye : birashoboka ko nyokobukwe yaba atuye mu cyaro ukujyayo kumusura yaguha imitwaro utwara ukabona iri bukuvune ukayanga. Icyo gihe biramubabaza cyane ndetse bikaba byakwangiza umubano wanyu. Jya wihanga ubufasha aguhaye bwose ubwakire niyo waba ubona ko bidakwiriye.
Kumuvugisha gusa igihe umugabo wawe yamuterefonnye : Kuri ubu usanga n’abakecuru baba bafite telefoni bakaba bakeneye guhamagarwa. Jya unyuzamo uhamagare nyokobukwe aho gutegereza ko muzavugana gusa igihe umuhungu we amuhamagaye muri kumwe akamuguha.
Niba warashatse ukaba ufite amahirwe yo kuba ufite nyokobukwe, ni ingenzi ko waharanira ko mubana neza aho kumva ko mugomba kugirana amakimbirane.
Gracieuse Uwadata


text:
IGICE CYA 15
Yavuganiye ubwoko bw’Imana
1-3. (a) Kuki Esiteri yagiye kureba umugabo we afite ubwoba? (b) Ni ibihe bibazo turi busuzume?
ESITERI yari ageze ku ibaraza ry’ingoro y’ibwami i Shushani, arimo agerageza kwiyumanganya. Ntibyari bimworoheye. Ibintu byose byari bigize iyo ngoro y’ibwami byari bitangaje. Inkuta zayo zari ziriho ibishushanyo by’amabara menshi bisa n’ibyometse ku matafari abengerana. Ibyo bishushanyo byari iby’ibimasa bifite amababa, iby’abarashi n’iby’intare. Muri iyo ngoro harimo inkingi ndende cyane ziburungushuye zibajwe mu mabuye, ndetse n’ibishushanyo binini cyane by’ibibumbano. Iyo ngoro yari yubatse ku mbuga nini cyane ishashe, hafi y’imisozi miremire ya Zagros itatse amasimbi. Iyo umuntu uri muri iyo ngoro yarebaga hepfo yabonaga amazi y’urubogobogo y’umugezi wa Choaspes. Iyo ngoro n’ibyari biyigize byose byari bigamije kwereka uhageze wese ubuhangange bw’uwo mugabo Esiteri yari agiye kureba, umugabo ubwe wiyitaga “umwami ukomeye.” Uwo mwami yari umugabo wa Esiteri.
2 Ahasuwerusi yari atandukanye cyane n’umugabo umukobwa w’indahemuka w’Umuyahudikazi nka Esiteri yari gushaka! * Yari atandukanye cyane n’abagabo bavugwa muri Bibiliya nka Aburahamu, umugabo wicishaga bugufi wemeye kumvira Imana igihe yamusabaga gukora ibyo umugore we Sara yashakaga (Intang 21:12). Uwo mwami nta kintu na kimwe yari azi ku Mana Esiteri yasengaga cyangwa Amategeko yayo. Icyakora Ahasuwerusi yari azi neza amategeko y’Abaperesi, kandi rimwe muri ayo mategeko ryabuzanyaga ikintu Esiteri yari agiye gukora. Iryo tegeko ryari irihe? Iryo tegeko ryavugaga ko umuntu wese wazaga imbere y’umwami w’Umuperesi adahamagawe, yagombaga kwicwa. Icyo gihe Esiteri ntiyari yahamagawe n’umwami, nyamara yari yiyemeje kujya kumureba. Birashoboka ko igihe yari ageze mu mbuga y’ibwami aho umwami yashoboraga kumubona yicaye ku ntebe ye y’ubwami, yumvaga agenda yishyira urupfu.
3 None se kuki Esiteri yemeye gushyira ubuzima bwe mu kaga? Ni irihe somo dukura ku kwizera uwo mugore w’intangarugero yagaragaje? Nimucyo tubanze dusuzume uko Esiteri yabaye umwamikazi w’Ubuperesi.
Imimerere Esiteri yakuriyemo
4. Esiteri yakuriye mu yihe mimerere, kandi se yaje kubana ate na mubyara we Moridekayi?
4 Esiteri yari impfubyi. Nta bintu byinshi tuzi ku babyeyi be bamwise Hadasa, izina ry’igiheburayo risobanura ururabo rwiza cyane rwererana. Ababyeyi ba Esiteri bamaze gupfa, mwene wabo w’umugiraneza witwaga Moridekayi yumvise amugiriye impuhwe. Moridekayi yari mubyara we, ariko yaramurutaga cyane. Yajyanye Esiteri iwe amurera nk’umukobwa we.
5, 6. (a) Moridekayi yareze ate Esiteri? (b) Moridekayi na Esiteri bari babayeho bate i Shushani?
5 Moridekayi na Esiteri bari Abayahudi bajyanywe mu bunyange mu murwa mukuru w’Ubuperesi, kandi birashoboka ko bajyaga basuzugurwa bitewe n’uburyo basengaga ndetse n’Amategeko bakurikizaga. Esiteri yabanaga neza na mubyara we Moridekayi wamwigishaga ko Yehova ari Imana igira imbabazi, yagiye kenshi irokora ubwoko bwayo ikabukura mu kaga kandi ikaba yari no kuzongera kuburokora (Lewi 26:44, 45). Birumvikana rero ko ibyo byatumaga Esiteri na Moridekayi bunga ubumwe kandi bakarushaho gukundana.
6 Birashoboka ko Moridekayi yari umwe mu bagaragu babaga mu ngoro y’ibwami i Shushani, kuko yahoraga yicaye ku irembo ry’ibwami ari kumwe n’abandi bagaragu (Esit 2:19, 21; 3:3). Ntituzi byinshi ku mikurire ya Esiteri, ariko dushobora gutekereza ukuntu byari byifashe. Ashobora kuba yaritaga kuri mubyara we Moridekayi wari ukuze, agakora n’imirimo yo mu rugo. Bari batuye mu nzu iciriritse yari mu gice cy’umugi cyari gituwe n’abakene, hakurya y’umugezi wari hafi y’ingoro y’ibwami. Nanone ashobora kuba yarakundaga kujya guhaha mu isoko ry’i Shushani aho abacuzi ba zahabu, ab’ifeza n’abandi bacuruzi bacururizaga. Birashoboka ko Esiteri atigeze atekereza ko ibyo bintu byiza byose yari kuzabitunga, kuko atari azi icyo yari kuzaba cyo mu gihe cyari kuza.
Yari “afite uburanga”
7. Kuki Vashiti yakuwe ku mwanya wo kuba umwamikazi, kandi se byagenze bite nyuma yaho?
7 Umunsi umwe, abantu bo mu ngoro y’i Shushani batangiye guhwihwisa ko mu rugo ibwami byacitse. Mu munsi mukuru ukomeye Ahasuwerusi yari yateguriye abanyacyubahiro bo mu bwami bwe, hari amafunguro meza na za divayi z’ubwoko bwose. Nuko umwami ahamagaza umwamikazi Vashiti wari mwiza cyane, na we wasangiraga ukwe n’abandi bagore, ariko yanga kuza. Umwami yumvise akozwe n’isoni maze ararakara cyane, abaza abajyanama be icyo yahanisha Vashiti. Yahanishijwe iki? Vashiti yakuwe ku mwanya wo kuba umwamikazi. Abagaragu b’umwami batangiye gushakisha mu gihugu hose abakobwa beza b’amasugi umwami yari gutoranyamo uwari kuzasimbura umwamikazi.
8. (a) Kuki Moridekayi ashobora kuba yari ahangayitse igihe Esiteri yari amaze gukura? (b) Twakurikiza dute inama yo muri Bibiliya ivuga ibyo kubona ubwiza mu buryo bushyize mu gaciro? (Reba no mu Migani 31:30.)
8 Dushobora gutekereza ukuntu Moridekayi yitegerezaga Esiteri nk’uko umubyeyi yitegereza umwana we, akabona ukuntu kabyara ke kari karakuze kakavamo umukobwa mwiza bihebuje. Birashoboka ko byamushimishaga ariko nanone bikamuhangayikisha. Bibiliya ivuga ko “uwo mukobwa yari ateye neza kandi afite uburanga” (Esit 2:7). Bibiliya ntiyibanda cyane ku buranga umuntu aba afite. Nubwo kugira uburanga bishimisha, buba bwiza iyo bujyanye n’ubwenge hamwe no kwicisha bugufi. Bitabaye ibyo, umuntu ashobora kwirata, akaba umwibone cyangwa akagira izindi ngeso mbi. (Soma mu Migani 11:22.) Ese nawe wiboneye ko ibyo ari ukuri? Ese uburanga bwa Esiteri bwajyanaga n’imico myiza cyangwa bwari kuzamutera kugira ingeso mbi? Igihe ni cyo cyari gutanga igisubizo.
9. (a) Byagenze bite igihe abagaragu b’umwami babonaga Esiteri, kandi se kuki kumutandukanya na Moridekayi byari bigoye? (b) Kuki Moridekayi yemeye ko Esiteri ashaka umuntu utarasengaga Yehova? (Vuga n’ibiri mu gasanduku.)
9 Igihe abagaragu b’umwami bagendaga bashakisha abakobwa beza, babonye Esiteri bamukura kwa Moridekayi, bamujyana mu ngoro nini yari hakurya y’umugezi (Esit 2:8). Birashoboka ko gutandukana bitari biboroheye, kuko bumvaga ari nk’umwana na se. Moridekayi ashobora kuba atarashakaga ko umukobwa yari yarareze ashakana n’umuntu utarasengaga Yehova, nubwo yaba ari umwami, ariko nta kundi yari kubigenza. * Esiteri agomba kuba yarateze amatwi yitonze inama Moridekayi yamugiriye igihe bari bagiye kumujyana. Igihe yari mu nzira ajyanywe mu ngoro y’i Shushani yagendaga yibaza byinshi. Ni iki cyari kuzamubaho?
Yabaye ‘umutoni imbere y’abamurebaga bose’
10, 11. (a) Ni mu buhe buryo ubuzima bushya Esiteri yari agiyemo bwashoboraga kumuhindura mu buryo bworoshye? (b) Moridekayi yagaragaje ate ko yahangayikishwaga n’icyatuma Esiteri amererwa neza?
10 Esiteri yisanze mu buzima atari yarigeze abamo kandi atamenyereye. Yari kumwe n’“abakobwa benshi bakiri bato” bari baturutse hirya no hino mu Bwami bw’Abaperesi. Imico yabo n’indimi bavugaga byari bitandukanye cyane. Abo bakobwa bashyikirizwaga umutware witwaga Hegayi, bakamara umwaka wose babasiga amavuta ahumura neza cyane kandi babahezura kugira ngo barusheho kuba beza (Esit 2:8, 12). Birashoboka ko ubuzima nk’ubwo bwatumaga abo bakobwa barushaho gutekereza ku buranga bwabo, bakirata kandi bagahiganwa n’abandi ubwiza. Esiteri yabyitwayemo ate?
11 Nta muntu n’umwe wahangayikiraga Esiteri nk’uko Moridekayi yamuhangayikiraga. Bibiliya ivuga ko buri munsi yagendagendaga hafi y’inzu y’abagore kugira ngo amenye uko Esiteri amerewe (Esit 2:11). Nubwo abagaragu bari bafite umutima mwiza bakoraga muri iyo nzu y’abagore bashobora kuba baramubwiraga amakuru make y’uko Esiteri amerewe, kubimenya byamuteraga ishema. Kubera iki?
12, 13. (a) Abarebaga Esiteri bose babonaga ameze ate? (b) Kuki Moridekayi ashobora kuba yarashimishijwe no kumenya ko Esiteri atigeze avuga ko ari Umuyahudi?
12 Hegayi yishimiye Esiteri cyane, bituma amugaragariza ineza yuje urukundo, amuha abaja barindwi kandi amwimurira ahantu heza harutaga ahandi mu nzu y’abagore. Iyo nkuru ikomeza igira iti “muri icyo gihe cyose, Esiteri yakomezaga kugenda agira ubutoni imbere y’abamurebaga bose” (Esit 2:9, 15). Ese uburanga bwa Esiteri ni bwo bwatumye ashimwa n’umuntu wese wamubonaga? Oya, ahubwo Esiteri yari afite ikindi kintu yarushaga abandi.
13 Urugero, Bibiliya ivuga ko “nta muntu Esiteri yari yarigeze abwira ubwoko bwe cyangwa ngo amubwire bene wabo abo ari bo, kuko Moridekayi yari yaramubujije kubivuga” (Esit 2:10). Moridekayi yari yarategetse uwo mukobwa kutazahingutsa ko ari Umuyahudikazi, kubera ko yabonaga urwikekwe Abaperesi b’ibwami bagiriraga ubwoko bwabo bw’Abayahudi. Moridekayi yashimishijwe cyane no kumva ko Esiteri yakomezaga kumwumvira kandi akagira ubwenge nubwo batari bakiri kumwe.
14. Muri iki gihe abakiri bato bakwigana bate urugero rwa Esiteri?
14 Muri iki gihe nabwo, abakiri bato bashobora gushimisha umutima w’ababyeyi babo cyangwa ababarera. Nubwo baba bari kure y’ababyeyi babo, bakikijwe n’abantu batagira icyo bitaho, biyandarika cyangwa b’abanyarugomo, bashobora kunanira ababashuka bagakomeza gukurikiza amahame bazi neza ko ari meza. Iyo babigenje batyo baba biganye Esiteri kandi bashimisha umutima wa Data wo mu ijuru.
15, 16. (a) Ni iki cyatumye Umwami akunda Esiteri cyane? (b) Kuki twavuga ko ubuzima bushya Esiteri yari atangiye butamworoheye?
15 Igihe kigeze ngo Esiteri ajyanwe imbere y’umwami, yahawe uburenganzira bwo guhitamo icyo ashaka cyose wenda cyatuma arushaho kuba mwiza. Nyamara yicishije bugufi, ntiyagira icyo asaba kirenze ku byo Hegayi yari yamubwiye (Esit 2:15). Wenda ashobora kuba yaratekerezaga ko ubwiza bwonyine atari bwo umwami yari kumukundira, ahubwo ko kwiyubaha no kwicisha bugufi ari yo mico itari ifitwe na benshi aho ibwami. Ese ibyo yatekereje byari ukuri?
16 Iyo nkuru itanga igisubizo igira iti “umwami akunda Esiteri amurutisha abandi bakobwa bose, bituma amutonesha cyane kandi amugaragariza ineza yuje urukundo kurusha abandi bakobwa bose b’amasugi. Amwambika ikamba, amugira umwamikazi mu cyimbo cya Vashiti” (Esit 2:17). Kugira ngo uwo mukobwa w’Umuyahudikazi wicishaga bugufi amenyere ubwo buzima bushya, bishobora kuba bitaramworoheye. Yari amaze kuba umwamikazi, umugore w’umwami wari ukomeye kuruta abandi bose muri icyo gihe. Ese kuba yari abaye umwamikazi, byaba byaratumye ahinduka umwibone? Ashwi da!
17. (a) Ni mu buhe buryo Esiteri yakomeje kumvira Moridekayi? (b) Kuki urugero rwa Esiteri rudufitiye akamaro muri iki gihe?
17 Esiteri yakomeje kubaha Moridekayi wari waramureze. Yakomeye ku ibanga, ntiyavuga ko ari Umuyahudi. Igihe Moridekayi yamenyaga ko hari abari bacuze umugambi wo kwivugana Ahasuwerusi, yabibwiye Esiteri, na we aburira umwami, nuko uwo mugambi uburizwamo (Esit 2:20-23). Esiteri yakomeje kugaragaza ko yizera Imana, akicisha bugufi kandi akumvira. Muri iki gihe, urugero rwa Esiteri rwadufasha cyane kuko usanga abantu batakibona ko kumvira ari umuco mwiza kandi bakigomeka. Kimwe na Esiteri, abantu bafite ukwizera nyakuri na bo babona ko kumvira ari iby’agaciro.
Ukwizera kwa Esiteri kugeragezwa
18. (a) Kuki Moridekayi yanze kunamira Hamani? (Reba n’ibisobanuro ahagana hasi ku ipaji.) (b) Muri iki gihe abagabo n’abagore b’indahemuka bigana bate urugero rwa Moridekayi?
18 Umugabo witwaga Hamani yaje guhabwa umwanya ukomeye mu bwami bwa Ahasuwerusi. Umwami yagize Hamani minisitiri w’intebe, amugira umujyanama we wihariye ndetse akaba ari na we umwungiriza ku ngoma. Umwami yanategetse ko abazajya babona Hamani bose bazajya bamwikubita imbere (Esit 3:1-4). Iryo tegeko ntiryari ryoroheye Moridekayi. Yemeraga ko yagombaga kumvira umwami, ariko nanone ko atagombaga gusuzugura Imana. Hamani yari Umwagagi. Ibyo bihita bigaragaza ko yakomokaga kuri Agagi umwami w’Abamaleki wishwe n’umuhanuzi w’Imana Samweli (1 Sam 15:33). Abamaleki bari abantu babi cyane kuko bari abanzi ba Yehova n’Abisirayeli. Kubera iyo mpamvu, Imana yari yarategetse ko Abamaleki bose bagombaga kurimburwa (Guteg 25:19). * None se, Umuyahudi w’indahemuka yashoboraga ate kunamira umuntu ukomoka ku mwami w’Abamaleki? Moridekayi ntiyashoboraga gukora ibintu nk’ibyo. Yanze kumwunamira. Muri iki gihe nabwo, hari abagabo n’abagore bashyize ubuzima bwabo mu kaga, bizirika ku ihame rigira riti ‘ugomba kumvira Imana yo mutegetsi aho kumvira abantu.’
19. Ni iki Hamani yashatse gukora, kandi se yakoze iki kugira ngo abyemeze umwami?
19 Hamani yararakaye cyane ku buryo yumvaga no kwica Moridekayi byonyine bidahagije. Yashakaga gutsemba abo mu bwoko bwa Moridekayi bose. Hamani yabyemeje umwami, aharabika Abayahudi avuga ko ari abantu babi cyane. Nubwo atavuze ubwo bwoko ubwo ari bwo, yavuze ko ari abantu b’imburamumaro, “ubwoko bwatataniye mu ntara zose . . . bwitandukanyije n’abandi bantu.” Kugira ngo arusheho kubikabiriza, yongeyeho ko batagandukiraga amategeko y’umwami; ko bari ubwoko bwigometse buteje akaga. Nanone yavuze ko yari gutanga amafaranga menshi cyane yo gushyirwa mu bubiko bw’umwami, kugira ngo yishyure ibyari gukoreshwa byose muri icyo gikorwa cyo gutsemba Abayahudi bose mu bwami bwa Ahasuwerusi. * Ahasuwerusi amaze kubyumva, yahaye Hamani impeta ye ya cyami ngo ashyire ikimenyetso ku itegeko ryose yashakaga ko rishyirwa mu bikorwa.
20, 21. (a) Itegeko Hamani yatanze ryagize izihe ngaruka kuri Moridekayi n’abandi Bayahudi bari mu bwami bw’Ubuperesi? (b) Moridekayi yasabye Esiteri gukora iki?
20 Mu gihe gito, intumwa zigendera ku mafarashi zahise zihuta cyane zijya mu ntara zose z’ubwo bwami, zitangaza ko Abayahudi bose batanzwe ngo bicwe. Ibaze nawe ukuntu iyo nkuru y’incamugongo yakiriwe iyo kure cyane i Yerusalemu, aho Abayahudi basigaye bari baravuye mu bunyange i Babuloni bageragezaga kongera kubaka umugi wabo, icyo gihe utari ufite inkuta zo kuwukingira. Moridekayi ashobora kuba yarabatekerejeho, agatekereza uburyo incuti ze na bene wabo babaga i Shushani bakiriye iyo nkuru y’incamugongo. Yishwe n’agahinda, ashishimura imyambaro ye, yambara ibigunira kandi yitera ivu mu mutwe, maze arasohoka ajya mu mugi rwagati agenda aboroga. Icyakora Hamani we yagiye kwisangirira n’umwami, atitaye ku gahinda yateye Abayahudi babaga i Shushani hamwe n’incuti zabo.
21 Moridekayi yari azi ko yagombaga kugira icyo akora. Ariko se yari gukora iki? Esiteri amaze kumva agahinda ka Moridekayi yamwoherereje imyenda, ariko Moridekayi yanga kuyambara. Birashoboka ko kera yajyaga yibaza impamvu Imana ye Yehova yemeye ko Esiteri yakundaga ajyanwa, akagirwa umwamikazi, umugore w’umutegetsi w’umupagani. Noneho yasaga n’usobanukiwe impamvu. Moridekayi yoherereje umwamikazi ubutumwa amwinginga ngo abavuganire ku mwami, kugira ngo agire “icyo akorera ubwoko bwe.”
22. Kuki Esiteri yatinye kujya imbere y’umugabo we wari umwami? (Reba n’ibisobanuro ahagana hasi ku ipaji.)
22 Esiteri agomba kuba yarakutse umutima akimara kumva ubwo butumwa. Icyo gihe ukwizera kwe kwari kugiye kugeragezwa bikomeye. Yagize ubwoba, nk’uko bigaragazwa n’igisubizo yahaye Moridekayi. Yamwibukije itegeko ry’umwami, ryavugaga ko kujya imbere y’umwami atagutumyeho byahanishwaga igihano cy’urupfu, keretse gusa iyo umwami yagutungaga inkoni ye ya zahabu. Ese Esiteri yari kwitega ko umwami yari kumugirira impuhwe, cyane cyane azirikanye ibyabaye kuri Vashiti wanze kumvira itegeko ry’Umwami ntamwitabe? Esiteri yabwiye Moridekayi ko umwami yari amaze iminsi 30 atamuhamagaza. Kubera ko hari hashize igihe kingana gityo atamutumaho, yari afite impamvu zo kwibaza niba koko umwami akimukunda. *
23. (a) Ni iki Moridekayi yakoze agira ngo akomeze ukwizera kwa Esiteri? (b) Kuki dukwiriye kwigana Moridekayi?
23 Moridekayi yashubije Esiteri adaciye ku ruhande, kugira ngo akomeze ukwizera kwe. Yamubwiye ko natagira icyo akora, Abayahudi batari kubura ubundi buryo bwo kurokoka. Ariko Esiteri na we yibazaga uko yari kurokoka iryo yicwa ry’Abayahudi igihe ryari kuba ritangiye. Moridekayi yagaragaje ko yizeraga Yehova cyane. Yari azi ko Yehova atari kwemera ko ubwoko bwe burimburwa bugashira, bityo amasezerano ye akaburiramo (Yos 23:14). Moridekayi yabajije Esiteri ati “none se ni nde uzi niba icyatumye uba umwamikazi atari ukugira ngo ugire icyo umara mu gihe nk’iki” (Esit 4:12-14)? Ese ntidukwiriye kwigana Moridekayi, we wiringiraga Yehova Imana ye mu buryo bwimazeyo?
Yagaragaje ukwizera gukomeye ntiyatinya urupfu
24. Esiteri yagaragaje ate ko yari afite ukwizera n’ubutwari?
24 Esiteri yari ageze igihe cyo gufata umwanzuro. Yatumyeho Moridekayi amusaba ko Abayahudi bose bafatanya na we bakamara iminsi itatu biyiriza ubusa, maze asoza ubwo butumwa bwe akoresha amagambo agaragaza ukwizera n’ubutwari, agira ati “niba ngomba gupfa, nzapfe.” Ayo magambo yagiye asubirwamo kugeza no muri iki gihe (Esit 4:15-17). Birashoboka ko muri iyo minsi itatu Esiteri yasenze cyane kurusha ikindi gihe cyose mu buzima bwe. Kera kabaye, umunsi warageze. Esiteri yambaye imyenda myiza cyane yari afite, akora uko ashoboye kose ngo aze gushimisha umwami maze aragenda.
25. Vuga uko ibintu byagenze igihe Esiteri yahingukaga imbere y’umugabo we.
25 Nk’uko byavuzwe mu ntangiriro y’iki gice, Esiteri yagiye kureba umwami. Dushobora gutekereza ukuntu yagiye ahangayitse yibaza uko biri bugende, wenda agenda asenga cyane, asengera mu mutima. Ageze mu mbuga, yashoboraga kubona Ahasuwerusi wari wicaye ku ntebe y’ubwami. Ashobora kuba yaramwitegereje mu maso ngo arebe niba yamenya icyo atekereza. Ahasuwerusi yagiraga umusatsi utendera ugenda wihotagura n’ubwanwa burebure. Niba byarabaye ngombwa ko Esiteri aba ategereje, birashoboka ko yumvaga ari nko kumara imyaka n’imyaka ategereje. Ariko amaherezo umugabo we yaramubonye, aratangara ariko ntiyamurakarira. Yahise amutunga inkoni ye ya zahabu.
26. Kuki Abakristo b’ukuri bakwiriye kugira ubutwari nk’ubwa Esiteri, kandi se kuki ibyo yakoze byari intangiriro gusa?
26 Esiteri yari abonye umutega amatwi. Yari agiye kuvuganira Imana ye n’ubwoko bwe, kandi ukuntu yagaragaje ukwizera byabereye urugero abagaragu b’Imana bose. Muri iki gihe, Abakristo b’ukuri bashimishwa n’ingero nk’izo. Yesu yavuze ko abigishwa be bari kumenyekanira ku rukundo rurangwa no kwigomwa. (Soma muri Yohana 13:34, 35.) Akenshi, kugaragaza urukundo nk’urwo bisaba kugira ubutwari nk’ubwa Esiteri. Ariko igihe Esiteri yari amaze kuvuganira ubwoko bw’Imana, iyo yari intangiriro gusa. Ese yari kubigenza ate ngo yumvishe umwami ko Hamani, umujyanama we yakundaga, yari umugambanyi? None se yari gukora iki kugira ngo arokore ubwoko bwe? Ibyo bibazo bizasuzumwa mu gice gikurikira.
^ par. 2 Birashoboka cyane ko Ahasuwerusi uvugwa aha ari Xerxes wa I, wategetse Ubuperesi mu ntangiriro z’ikinyejana cya gatanu Mbere ya Yesu.
^ par. 9 Reba agasanduku gafite umutwe uvuga ngo “Ibibazo abantu bibaza kuri Esiteri” kari mu Gice cya 16.
^ par. 18 Hamani ashobora kuba yari umwe mu Bamaleki ba nyuma, kuko ‘abasigaye’ bari bararimbuwe ku ngoma y’Umwami Hezekiya.
^ par. 19 Hamani yemeye ko yari gutanga italanto z’ifeza 10.000, zingana na miriyoni z’amadolari amagana n’amagana muri iki gihe. Niba Ahasuwerusi uvugwa muri iyi nkuru ari we Xerxes wa I, ashobora kuba yarashishikajwe n’ayo mafaranga. Xerxes yari akeneye amafaranga menshi kugira ngo asohoze umugambi yari amaranye igihe kirekire wo gutera u Bugiriki, nubwo utaje kumuhira.
^ par. 22 Xerxes wa I yari azwiho guhinduka nk’ikirere kandi agatombokana uburakari. Umuhanga mu by’amateka w’Umugiriki witwa Hérodote, yanditse ingero nke z’ibyabaye mu gitero Xerxes yagabye ku Bugiriki. Umwami yategetse ko bakoresha amato bakubaka iteme ryambukiranya inkomane za Hellespont. Ariko haje inkubi y’umuyaga isenya iryo teme. Xerxes yategetse ko abari bahagarariye imirimo yo kubaka iryo teme bacibwa imitwe ndetse anategeka ko “bahana” izo nkomane za Hellespont, bagakubita ayo mazi ibiboko mu gihe undi muntu arimo asoma amagambo yo kuyavuma. Muri icyo gitero, hari umugabo w’umukire wasabye ko umuhungu we yasonerwa ntajye ku rugamba, ariko Xerxes ategeka ko bamucamo kabiri, intumbi ye igashyirwa ku karubanda kugira ngo bibere abandi isomo.


text:
Isengesho ryo kwihana - Moise Uwizeye
Intangiriro
Yesu ashimwe, amazina yanjye nitwa Uwizeye Moise (PhD). Ndashima Imana kubw’uyu mwanya mbonye kugira ngo dusangire ku ijambo ry’Imana rivuga ku “GUSENGA”.
Iyo dusomye muri Yeremiya 33:3, dusanga ko GUSENGA ari ikiganiro ugirana n’Imana kiyihesha uburenganzira bwo kwinjira mu buzima bwawe. “Ntabaza ndagutabara, nkwereke ibikomeye biruhije utamenya.” Umuntu ni umuyobozi w’ubuzima bwe. Niyo mpamvu Imana ikenera uburenganzira bwo kwinjiza mu buzima bw’umuntu binyuze mu MASENGESHO. Niba rero ushaka kubona Imana igukemurira ibibazo byakunaniye mu rugo, mu kazi, mu mashuri no mu buzima bwawe, urasabwa kugirana n’Imana ikiganiro kiyihesha uburenganzira bwo gukemura ibyo bibazo byananiranye.
Dukeneye rero kwiga ku GUSENGA kugira ngo dusobanukirwe ibijyanye no kuganira n’Imana nk’uko Ibishaka (Yohana 4:24). Ni muri urwo rwego abigishwa ba Kristo bamusabye kubigisha GUSENGA nkuko Yohana Umubatiza yigishaga abigishwa be gusenga. Luka 11:1 “Nuko ari ahantu hamwe asenga, arangije umwe mu bigishwa be aramubwira ati"Databuja, twigishe gusenga nk’uko Yohana yigishije abigishwa be.”
Nk’uko tuzabibona, hari ubwoko burindwi bw’amasengesho dusanga mu gisubizo Umwami wacu yahaye intumwa ze igihe zamusabaga kuzigisha “Gusenga” (Matayo 6:9-13). Natwe dukwiriye gukurikiza ubwo bwoko burindwi bw’amasengesho mu gihe dufashe ibihe byo gusenga. Twibuke ko ushobora gusenga ukurikije ubwoko bumwe bwo gusenga. Mu gihe ufite umwanya uhagije, ukaba wakurikiza ubwo bwoko burindwi bwo gusenga dusanga muri Matayo 6:9-13.
- Isengesho ryo guhimbaza (Prayer of praise): Data wa Twese uri mu ijuru
- Isengesho ryo kuramya (Worship prayer): Izina ryawe ryubahwe
- Isengesho ry’Ubwami bw’Imana (Kingdom prayer): Ubwami bwawe buze
- Isengesho ryo Kwiyegurira Imana (Commitment prayer): Ibyo ushaka bikorwe mu is ink’uko bikorwa mu ijuru
- Isengesho ry’Ibyifuzo (Request prayer): Uko bukeneye ujye uduha ibyokurya byacu by’uwo munsi.
- Isengesho ryo Kwihana (Repentance prayer): Ububabarire ibyaha byacu, kuko natwe duharira abarimo imyenda yacu bose.
- Isengesho ry’Uburinzi (Protection prayer): Ntuduhane mu bitwoshya, ahubwo udukize umubi.
Uyu munsi tugiye kuganira ku ISENGESHO RYO KWIHANA (Utubabarire ibyaha byacu nkuko tubabarira ababitugirira). Mu bindi byigisho bitandatu bisigaye tuzarebera hamwe ubundi bwoko butandatu bw’amasengesho nkuko tubusanga mu Isengesho ry’Umwami wacu Yesu Kristo. Dushingiye ku Ijambo ry’Imana dusoma muri Mariko 11:25, 26; turarebera hamwe ingingo zikurikira: 1. AKAMARO KO KWIHANA 2.
UBUSOBANURO BW’IJAMBO ICYAHA 3. UBUSOBANURO BWO KWIHANA 4.
INTAMBWE ESHATU Z’ISENGESHO RYO KWIHANA. Ndasaba abafite Bibiliya gusoma imirongo yose nakoresheje ntegura iki cyigisho kugira murusheho kwigishwa cyane n’Umwuka Wera.
1. AKAMARO KO KWIHANA
Kugira ngo dusobanukirwe isengesho ryo kwihana, reka tubanze turebere hamwe akamaro ko kwihana twifashishije ijambo ry’URUKUNDO. Muri make ururimi rw’Ikigiriki rufite amagambo ane avuga ku rukundo ari yo:
- Eros (urukundo ruba hagati y’abantu babiri badahuje ibitsina). Iyo uru rukundo rwangijwe n’ibyaha, haba hakenewe KWIHANA kugira ngo rwongere rugaruke.
- Storge (soma sitoruje) ni urukundo ruranga abantu bahuriye mu muryango umwe, bahuje amaraso. Iyo uru rukundo rwangijwe n’ibyaha, haba hakenewe KWIHANA kugira ngo rwongere rugaruke.
- Fileo ni urukundo ruba hagati y’abantu babiri badahujwe n’isano y’amaraso. Iyo uru rukundo rwangijwe n’ibyaha, haba hakenewe KWIHANA kugira ngo rwongere rugaruke.
- Agape ivuga urukundo rw’Imana ikunda abantu. Iyo uru rukundo rwangijwe n’ibyaha, haba hakenewe KWIHANA kugira ngo rwongere rugaruke.
Ibyaha bigaragaza mu buzima bwacu bigamije gusenya urukundo rwa Eros, Storge, Fileo na Agape. Iyo usesenguye ubusobanuro buvuga ku Ibyaha bisenya ubwoko bune bw’urukundo tumaze kurebera hamwe, usanga bishobora gushyirwa mu magambo atatu dusanga muri Zaburi 51:3,4. “Mana, umbabarire ku bw’imbabazi zawe, ku bw’imbabazi zawe nyinshi usibanganye IBICUMURO byanjye. Unyuhagrire GUKIRANIRWA kwanjye, unyeze unkureho IBYAHA byanjye.”
2. UBUSOBANURO BW’IJAMBO
Ibyaha rero bifite ubusobanuro butatu: Icyaha (mu buke), Gukiranirwa n’Ibicumuro. Reka turebere hamwe itandukaniro ry’aya magambo atatu.
- ICYAHA (Sin) bivuga guhusha intego (manquer le but/ Missing the mark). Abaroma 3:23 hatubwira hati, “kuko bose bakoze ibyaha, ntibashyikira ubwiza bw’Imana.” Igihe Adamu yakoraga icyaha, abantu bose bagikoreye muri we, bityo abantu bose bahusha intego yatumye Imana ibarema yo kugira ishusho y’Imana, gusa nk’Imana no gutwara isi n’ibiriho byose (Abaroma 5:12, Abaroma 3 :23, 3: 9-19). Icyaha (mu buke) rero cyangije urukundo rwa AGAPE (urukundo ruri hagati y’Imana n’abantu). Ariko Imana yiyunze natwe muri Kristo kugira ngo twongere kugira ishusho y’Imana, gusa nk’Imana no gutwara isi n’ibiriho byose (2Abakorinto 5:19). Dukeneye rero KWIHANA kugira ngo twongere kugira imibereho yuzuyemo urukundo rw’Imana (Agape) kandi igendera ku ntego nyamukuru yatumwe Imana iturema (Itangiriro 1:26)
- GUKIRANIRWA (Iniquité/ iniquity): Kuva abantu bose bakorera icyaha muri Adamu, bafite kamere mbi yo kutagira urukundo rw’Imana (1Yohana 4:16, 20; Zaburi 51:5; Yesaya 53:6; 64:6). Iyi kamere y’icyaha ikuririra abantu mu bikorwa bibi bituma bahemukirana buri munsi, bakangiza urukundo rwa Eros, Storge, Fileo. Niyo mpamvu Dawidi avuga ati: “Dore naremanywe gukiranirwa, mu byaha ni mo Mama yambyariye.” (Zaburi 51:7). Mu gihe ibyaha byasenye urukundo rwacu, dukeneye rero KWIHANA kugira ngo urukundo rwa Eros, Storge, Fileo rwongere rugaruke muri twe.
- IBICUMURO (Transgession) ni igikorwa cyo kwica amategeko wari usanzwe uyazi (1Yohana2:4; 3:4, 6-8; Abaroma 7:7-13). Ni kuvuga ko gucumura ni bisaba kuba wari urizi itegeko hanyuma ukaryica. Kuva kuri Adamu kugeza kuri Mose, abantu bakoraga ibyaha, ariko hagati yabo nta mategeko yari yaratanzwe. Abaroma 5:13: “Amategeko ataratangwa icyaha cyahozeho mu isi, ariko ntawe kibarwaho amategeko adahari.” Ni kuvuga ngo ibyaha byakorwaga byari mu rwego rwo GUKIRANIRWA (Reba ubusobanuro hejuru). Ariko amategeko amaze gutangwa, icyaha cyahindutse igicumuro. Niyo mpamvu icyaha ari kwica itegeko. Gutangwa kw’amategeko ntibyigeze bikemura ikibazo cy’icyaha, ahubwo cyarushijeho kuba kibi, kuko itegeko ryereka abantu ko kubera ko bananiwe kuryubahiriza bakwiriye gupfa. Amategeko ashinzwe kwereka abantu ko ari abanyabyaha. Dukeneye rero KWIHANA kugira ngo dusane urukundo rwa Agape, Eros, Storge, Fileo rwangijwe n’ibyaha.
3. UBUSOBANURO BWO KWIHANA
- Kwihana ni iki? Kwihana bituruka ku ijambo ry’igiheburayo “nachum” risobanura “Kubabazwa” cyangwa “kwicuza”. Iri jambo rihura n’irindi ryo mu kigiriki ryitwa “Metanoeo” rivuga “guhindura ibitekerezo”, cyangwa “guhinduka mu myumvire”. Kwihana rero ni kubabazwa n’icyaha, ugahindura ibitekerezo n’imyumvire imbere y’Imana n’imbere y’abantu wahemukiye.
- Kwihana guturuka ku bwoba ntabwo ari kwihana nyakuri. Hari abantu benshi bahahamurwa n’inyigisho z’iterambwoba, bikabatera kwihana. Ariko iyo icyo batinyaga kitakiriho, ubwoba burashira, bagasubira mu byaha (Imigani 1:26). Mu byukuri KWIHANA no KWICUZA ni ibintu bibiri bitandukanye. KWICUZA ntabwo ari ukwihana nyakuri, ahubwo ni ukwihana kwa nyirarureshwa guturuka ku bwoba. Bibiliya iragaragaza neza ko ubwoba budashobora kubyara kwihana nyakuri. Urugero, Kwicuza kwa Yuda na Esawu na Balamu ntibyigeze bibatera KWIHANA by’ukuri, ahubwo bakomeje ibikorwa byabo bibi.
- Bibiliya iragaragaza neza ko KWICUZA bidashobora kubyara KWIHANA nyakuri. Ahubwo KWIHANA NYAKURI bituruka gusa ku gusobanukirwa no “Kugira neza kw’Imana n’urukundo rw’Imana” noneho akaba ari byo bitureshya, tukihana. Mu ncamake, Abanyabyaha ntibihana kubwo gutinya igihano cy’icyaha, ahubwo bihana bitewe n’agahinda gaturuka ku guhemukira Imana yacu na bagenzi bacu.
- 4. INTAMBWE ESHATU Z’ISENGESHO RYO KWIHANA.
Mu isengesho ryo kwihana, hari intabwe eshatu tugomba kuzirikana:
- Intambwe ya mbere: KWATURA IBYAHA
- Intambwe ya kabiri: GUSANA IBYANGIRITSE
- Intambwe ya gatatu: GUTANGA IMBABAZI
INTAMBWE YA MBERE: KWATURA IBYAHA
Kwatura ni iki? “Kwatura” bivuga “Kuvuga ukoresheje akanwa, Kurangurura cyane, Kumvikanisha ijwi ryawe.” (Abaroma 10:10). Kwatura ni uburyo bwiza bwerekana ibyo umuntu atekereza.
- Mu gihe cyo kwatura ibyaha, icyaha kigomba kwaturwa uko kiri, nta guca kuruhande. “Uhisha ibucumuro bye ntazagubwa neza, ariko ubyatura akabireka azababarirwa.” (Imigani 28:13) Ntabwo icyaha gikurwaho n’amashuri wize cyangwa inshingano afite mw’itorero nko kuba ari Pasteri, umudiyakoni, n’ibindi. Ntabwo icyaha gikurwaho n’amafaranga menshi ufite cyangwa imyaka myinshi amaze mw’itorero. Ntabwo icyaha gikurwaho n’iminsi myinshi umaze waragikoze, cyangwa gukora imirimo myinshi mw’itorero nko kuririmba, kubwiriza no kwigisha Ijambo ry’Imana, gusenga cyaneee no kwiyiriza ubusa iminsi myinshi. Ntabwo ibyaha byawe bikurwa no gutanga ubuhamya mu biterane. Ahubwo icyaha gikurwaho gusa no kucyatura utanyuze ku ruhande (Zaburi 32:1,2.
- - Hari ibyaha kwaturira Imana yonyine gusa kugira ngo uyisabe imbabazi. Hari kandi ibindi agomba kwaturira umuntu wahemukiye kugira ngo umusabe imbabazi. Ariko niba ari ibyaha rusange byakorewe ku mugaragaro, umunyabyaha agomba kubyatura ku mugaragaro, akabisabira imbabazi. Ibi byose bikorwa nta gukikira icyaha, kandi buri cyaha cyose kigasabirwa imbabazi mu izina ryacyo. Urugero:
- o Niba ari icyaha cy’ubusambanyi, iki cyaha kigomba kuvugwa uko kiri, nta guca ku ruhande.
- o Niba ari icyaha cy’ubwicanyi, iki cyaha kigomba kuvugwa uko kiri, kitanyurwa ku ruhande.
- o Niba ari icyaha cyo kwiba, iki cyaha kigomba kuvugwa mu izina ryacyo.
- o Niba ari icyaha cyo kwifuza umugore w’abandi, iki cyaha kigomba kwerurwa, ntikikikirwe, kikavugwa uko kiri.
N’ibindi byaha niko bigomba gukorwa ku mugaragaro, umunyabyaha agasana akabyatura ku mugaragaro kandi akabisabira imbabazi bose babireba. Niyo mpamvu Yakobo yavuze: “Mubwirane ibyaha byanyu, musabirane kugira ngo mukire.” (Yakobo 5:16)
- Icyaha cy’umuntu umwe cyakorewe abantu benshi cyaturirwa mu ruhame. Umunyabyaha ashobora kuba yarahemukiye abantu benshi. Kandi bigoye guhura na buri muntu yahemukiye. Icyo uwo munyabyaha akora, asaba imbabazi muri rusange ku mugaragaro, imbere y’imbaga y’abantu benshi yahemukiye. Cyangwa mu karere yakoreyemo ibyo byaha. Niyo mpamvu Pawulo wishe abana b’Imana benshi yavuze ngo: “Ubwanjye nibwiraga yuko nkwiriye gukora byinshi birwanya izina rya Yesu w’i Nazareti. No kubikora nabikoreraga i Yerusalemu, ngashyira abera benshi mu mazu y’imbohe mpawe ubutware n’abatambyi bakuru, kandi uko babicaga nemeraga ko babica. No mu masinagogi yose nabahanaga kenshi nkabahata gutuka Yesu, kandi kuko nasazwaga cyane no kubarakarira, ni cyo cyanteraga kubarenganiriza no mu midugudu y’abanyamahanga.” (Ibyakozwe 26:9-11).
- Icyaha rusange cyihanirwa muri rusange. Icyaha rusange ni icyaha gikorwa n’itsinda ry’abantu benshi. Kandi kwihana icyo cyaha bikorwa muri rusange. Ubwoko runaka bw’abantu bushobora kwica ubundi bwoko, cyangwa igihugu runaka kigakorera ubugome ikindi gihugu, cyangwa itsinda ry’abantu runaka nk’amabandi rigahemukira imbaga y’abantu benshi. Kuko icyo cyaha kiba cyakozwe mu izina ry’ubwoko cyangwa mw’izina ry’igihugu cyangwa mw’izina ry’itsinda runaka; icyo cyaha kigomba kwihanirwa muri rusange, mu izina ry’ubwoko cyangwa mw’izina ry’igihugu cyangwa izina ry’itsinda. Reka turebere hamwe urugero rw’icyaha rusange cyakozwe n’Abisiraheli. Abisiraheli bakoze icyaha rusange cyo kwanga Imana, bisabira umwami. Mu gihe cyo kwihana, Abisiraheli bavuze ko bihanye ibyaha byose, hamwe n’ikindi cyaha cya rusange cyo “kwisabira umwami”. “Nuko Samweli asaba Uwiteka, maze uwo munsi Uwiteka yohereza guhinda kw’inkuba n’imvura, abantu bose baherako batinya Uwiteka na Samweli. Nuko abantu bose babwira Samweli bati “Sabira abagaragu bawe ku Uwiteka Imana yawe twe gupfa, kuko twongereye ku byaha byacu byose iki cyaha cyo kwisabira umwami.” (1Samweli 12:18-19).
INTAMBWE YA KABIRI: GUSANA IBYANGIRITSE
- Intambwe ya kabiri yo kwihana ni gusana ibyangiritse. Umunyabyaha wihanye agomba gusana ibyo yangije. Ibi bituma abantu bose yahemukiye bamugarurira icyizere. Biragoye ku munyabyaha kwibuka abantu bose yahemukiye, ibintu byose yibye, abantu bose yishe, abantu bose yagambaniye, ingo zose yasenye, n’ubugome bwose yakoreye abantu. Ariko Umwuka Wera agenda yibutsa buhoro buhoro uwo munyabyaha bimwe mu bintu yangije, kugira ngo akurweho umugayo abantu baba bamufiteho. Birumvikana ko iyi ntambwe ya kane igoye ku banyabyaha benshi, ariko ni inshingano kuri buri muntu gusana ibyo yangije. Niyo mpamvu Ijambo ry’Imana rivuga ngo: “Umunyabyaha nagarura ibyo yahawe ho ingwate, akagarura ibyo yibye, akagendera mu mategeko ahesha ubugingo ntakore ibibi, kubaho azabaho ntabwo azapfa. Ibyaha bye byose yakoze nta na kimwe kizamwibukwaho, yakoze ibyo gukiranuka bihwanye n’amategeko, kubaho azabaho.” (Ezekiyeri 33:15-16)
- Iyo umunyabyaha adafite ubushobozi bwo gusana ibyo yangije, agomba kubisabira imbabazi imbere y’abo yahemukiye. Niba umujura adafite ubushobozi bwo kwishyura ibyo yangije, asanga abantu yibye akabasaba imbabazi. Niba indaya idashobora kubaka ingo z’abandi yasenye, asanga abo yahemukiye akabasaba imbabazi. Umwicanyi ntashobora kuzura abantu yishe. Ariko uyu mwicanyi agomba gusanga umuryango yiciye akuwusaba imbabazi. Niba umunyabyaha afunzwe, adashobora guhura n’abo yahemukiye, agomba kwoherereza ubutumwa bwo gusaba imbabazi abo yahemukiye.
- Ariko ku munyabyaha ufite ubushobozi bwo gusubiza iby’abandi, agomba kubikora. Urugero, indaya yatwaye umugabo w’abandi, igomba gusaba imbabazi umugore yatwaye umugabo kandi igasubiza umugabo w’abandi. Umuntu wasambanye, agomba gusaba imbabazi abantu bose yasambanye nawe. Umujura ubitse ibisahurano, agomba gusubiza ibintu yasahuye. Niba abo yibye batakiriho, agomba gusubiza ibyo bisahurano umuryango wa ba Nyakwigendera. Niyo mpamvu Zakayo yavuze ngo: “Umuntu wese nambuye ndabimuriha kane.” (Luka 19:8-9)
INTAMBWE YA GATATU: KUBABARIRA
- Isengesho ryo kwihana ni isengesho Imana yihutira gusubiza buri gihe, cyane igihe ubabarira abandi. Ubundi bwoko bw’amasengesho bushobora gutinda gusubizwa, ariko imbabazi z’Uwiteka ni igisubizo cyihuta cyane. Mu isengesho ryo Kwihana, abantu baturirana ibyaha byaho kandi Imana yishimira kubona abantu batanga imbabazi (Mariko 11:25,26).
- Imana yumva gusa amasengesho y’abantu batanga imbabazi kuri bagenzi babo. Mu kiganiro tugirana n’Imana, mugihe dukeneye imbabazi n’imigisha y’Imana, tugomba kuba dufite umutima wo kubabarira abandi. Kuko iyo tutababariye abandi, Data wa twese ntashobora kutubabarira no kuduha imigisha (Matthew 6:12). Birashoboka ko umuze igihe usenga, ariko ntusubizwe. Wiyirije ubusa igihe kinini, ariko wabuze igisubizo cy’amasengesho yawe. Inzitizi ibitera ni uko wanze gutanga imbabazi. (Matthew 6:14, 15). Umutima wawe utababarira wafunze umuyoboro Imana inyuzamo imigisha yawe. Wasengeye akazi, urakabura bitewe no kutababarira, indwara zawe zanze gukira bitewe no kutababarira, wabuze promotion mu kazi bitewe no kutababarira, wabuze urubyaro bitewe no kutababarira, wabuze umugisha mu bucuruzi bitewe no kutababara. Amashuri yarakunaniye bitewe no kutababarira.
- Umuntu wanga gutanga imbabazi ahora imvune iruta iy’umunyabyaha wamuhemukiye. Ku muntu wahemukiwe, iyo adatanze imbabazi ahorana agahinda n’umujinya. Ibi bibazo bituma imvubura z’umubiri we zitwa Adrenaline zihora zisuka mu maraso. Kubazi imodoka, aba ameze n’imodoka ihora imena amavuta ya moteri. Igihe kiragera iyi modoka ikagonga moteri. Niko bigendekera umuntu utababarira, igihe kiragera akarwara indwara zitewe n’iyo misemburo ihora yisuka mu maraso. Zimwe muri izo ndwara ni nko guhagarara kw’imihango y’abakobwa, kurwara igifu kidakira, gupfuka imisatsi, kutwara umutima, guhuma kw’amaso, kurwara inkora idakira n’ibindi.
UMWANZURO
Tumaze kurebera hamwe ingingo zidufasha gusobanukira n’isengesho ryo kwihana, mbese witeguye kwihana no gutanga imbabazi? Imana iguhe umugisha kubw’iyi ntambwe wiyemeje gushyira mu bikorwa. Ndagusaba gusengana natwe muri aya magambo:
“Mwami Yesu…, ndizeye ko uri Umwana w’Imana…., kandi nizeye ko wampfiriye ku musaraba, ku munsi wa gatatu ukazuka…. Nguhaye ubuzima bwanjye bwose... Mbabarira ibyaha byanjye byose nakoze, ibyo nibuka n’ibyo ntibuka…. Unyejeshe amaraso yawe wavuye ku musaraba i Karuvali…. Kandi unkureho uruhanza rw’icyaha…. Wandike izina ryanjye mu gitabo cy’ubugingo…. Ndagusaba kunyuzuza Umwuka wawe Wera kugira ngo anyobore mu nzira yo gukiranuka kugeza umunsi uzaza kunjyana mu bwami wanteguriye isi itararemwe…. Mbisabye mu izina rya Yesu Kristo, Amen”


text:
Umugore yari akwiriye kumenya neza imico y’abo mu rugo rwe!
« Amenya neza imico yo mu rugo rwe, kandi ntabwo arya iyo kurya by’ubute, abana be barahaguruka bakamwita Munyamugisha, n’umugabo we nawe aramushima ati : abagore benshi bagenza neza ariko weho urabarusha bose” Imigani 31:27
Uwo ni umugore uzi ubwenge Salomo yavugaga !
Impamvu nkunze kwibanda cyane ku bagore “mama” nuko nasanze Imana yaraduhaye ubushobozi, ubwenge, ndetse n’imbaraga zo kuba twahindura ibintu byiza cyangwa bibi.
Ku mutwe w’aya magambo ho handitse ngo ni umugore ufite umutima, bishatse kuvuga ko hari n’abatagira umutima !
Buri rugo rugira umuco warwo bitewe n’abarugize, amateka yabaranze, aho bavukiye, aho bakuriye, aho batuye n’ibindi n’ibindi. Kandi kumenya umuco w’urugo rwawe nibyo bizagushoboza kuzuza inshingano zawe nk’umugore , umutima w’urugo.
Dore ingero z’imico yo mungo :
Hari ingo ziryama kare cyane , kuburyo ushatseyo ukajya kujya uhisha mu gicuku burya ntuba wamenye umuco wo mu rugo ugiyemo,
Hari ingo zidakunze gutanga, zigira ubugugu cyangwa zikomera ku bintu cyane, kuburyo iyo ushatse yo, ubanza kwitonda mbere yo gufata ibintu ubitanga.
Hari ingo umudamu adashobora no gutanga n’ururabo ruri ku irembo ruhateye umugabo atabyemeye. Ibyo nabyo ugomba kubanza kubyiga ukabimenya.
Hari ingo uzasanga nta muntu ugira ikintu cye
Hari ingo zikunda abashyitsi cyane
Hari abantu bakunda kuba ahantu hacecetse , badakunda abantu benshi babasura ariko yashaka umugore, we akaza akunda akavuyo, mbese ibintu bihinda , bisakuza, abantu benshi, mbese bahora mu birori , ibyo bakabipfa kenshi !
Hari abantu badakunda kuvuga igihe babangamiwe bigasaba ko wowe umenya ko umuntu muri kumwe yabangamiwe nubwo atavuze.
Hari abakunda ibyo kurya bidakaranze abandi ibikaranze…..
Amenya neza imico yo mu rugo rwe. Bajya bavuga ko mbere yo kubana n’umuntu nibura wagombye kwiha igihe gihagije cyo kumumenya, nubwo utabimenya byose ariko nibura ibyinshi by’ingenzi wagombye kubimenya kugirango utazatungurwa n’imico ikanganye, cyane ko akenshi abantu bahura batarakuriye hamwe.
Hari igitabo nasomye kivuga ngo iyo abantu bashakanye , amezi atandatu ya mbere aba ari ayo kumenya imico ya buri muntu , kwitegereza , iyo ugize umugisha ubona n’umuntu wagukiye kukubwira uko yabayeho, ibyo akunda, ibyo yanga, ibimushimisha, kandi nawe uba witegereza neza ngo umenye imico yo mu rugo rwawe.
Hari umugabo wavuze yiganirira ngo “ ugirango se njye iki kintu bakinkoreye nacyanga!!!” mu gihe madamu we yavugaga ko umugabo we atajya agikunda!!!
Iyo ubimenye bigushoboza kuzuza inshingano zawe maze ugakunda ukitwa amazina atandukanye y’ibisingizo ngo: “abana be barahaguruka bakamwita Munyamugisha, n’umugabo we nawe aramushima ati : abagore benshi bagenza neza ariko weho urabarusha bose”
Yesu adushoboze, kuko iyo mu rugo tutashoboye kuzuza inshingano zacu nk’abamama, burya no gutunganya iby”Imana nabyo biratugora kuko ntiwava mu rugo nta mutekano ngo ujye gushima Imana mu materaniro. Ibi ntibivugako umugabo nawe atagombye kumenya imico y’umudamu we kugirango azamenye uko yamwunganira cyangwa yakwihanganira ibintu bimwe na bimwe.
Ibihe byiza


text:
Iyo u Rwanda urukoreye ruragukamira, iyo ushatse kurukama utarukoreye rurakwica-Bamporiki
Umuyobozi w’Itorero ry’igihugu (NIC) Bamporiki Edouar avuga ko ukorera igihugu abibonamo inyungu ariko ushatse kugikama atagikoreye aho kunguka abihomberamo.
Ibi yabitangaje ubwo hasozwaga itorero ry’abanyeshuri barangije amashuri 6 yisumbuye bahawe izina ry’Impamyabigwi icyiciro cya 6.
Umuyobozi wa NIC Bamporiki Edouard yatagangaje ko ushatse gukama igihugu atagikorera kimwica.
Yagize ati “Iyo u Rwanda urukoreye ruragukamira, iyo ushatse kurukama utarukoreye rurakwica”
Bamporiki yanagarutse ku bagifite imyumvire mibi, avuga ko n’iyo yaba umwe yakoreka igihugu, bityo ko badakwiriye kubagaragaramo.
Ati “Umuntu umwe atekereje nabi byakoreka Igihugu nkuko umwe atekereje neza byarokora Igihugu ndabasaba gutekereza neza.
Uru rubyiruko ruvuga ko rwatojwe indangagaciro na kirazira kandi biteguye gusigasira ibyagezweho.
kuwa 6 Mutarama 2017, Bamporiki yatangaje ko ari bwo itorero ritangira kuri site 115, rikazamara icyumweru kimwe gusa, ndetse ko rishobora kuzavaho burundu mu myaka iri imbere.
Uru rubyiruko ni urwo mu karere ka Gasabo ubwo hasozwaga itorero